Ribuan penduduk dipindah, kilang plastik Thailand meletup, terbakar

Ribuan penduduk di pinggir Bangkok dipindahkan segera tatkala anggota bomba masih memadam kebakaran besar sebuah kilang plastik berhampiran Lapangan Terbang Antarabangsa Suvarnabhumi, hari ini.

Letupan besar dan kebakaran di kilang itu turut mengorbankan seorang anggota penyelamat dan mencederakan lebih 27 pekerja.

Pihak berkuasa berkata sekurang-kurangnya 70 rumah berhampiran kilang berkenaan turut rosak akibat letupan kuat di wilayah Samut Prakan awal pagi tadi. Bomba dikatakan mengambil masa sehingga 15 jam untuk mengawal kebakaran itu.

Kepulan besar asap hitam yang naik ke langit ini dapat dilihat sejauh 35 kilometer dari bandar manakala pihak penyelamat bertungkus lumus memindahkan beribu-ribu penduduk setempat yang tinggal dalam lingkungan lima kilometer dari lokasi kejadian.

Letupan itu berlaku sekitar jam 3 pagi waktu tempatan yang melibatkan Kilang Ming Dih Chemical Co yang berpangkalan di Taiwan.

Pegawai Daerah Bang Pli, Somsak Kaewsena berkata sekurang-kurangnya 27 orang cedera dengan kebanyakkan mereka mengalami luka manakala seorang anggota bomba terkorban di tempat kejadian.

Somsak memberitahu AFP penduduk telah dipindahkan ke dua tempat perlindungan manakala bagi warga tua yang berkerusi roda, mereka akan dipindahkan ke sekolah berdekatan yang jaraknya sekitar 9 kilometer.

Pihak Berkuasa Bencana Tempatan memaklumkan hampir 70 buah rumah dalam letupan itu.

Leftenan Jeneral Ampon Buarubporn berkata orang awam telah diperintahkan untuk menjauhkan diri dari kawasan tersebut sekurang-kurangnya dalam radius 500 meter di sekitar lokasi letupan.

Beliau juga menasihatkan orang awam supaya menjauhkan diri dari lokasi itu kerana bimbang kemungkinan ada bahan lain yang boleh mencetuskan letupan kali kedua.

Chailit Suwannakitpong, Pegawai Pencegahan Bencana Tempatan memberitahu agensi berita bahawa tangki besar yang mengandungi kimia monomer styrene di kilang tersebut terus terbakar.

Bahan kimia itu boleh menghasilkan gas beracun seperti styrene dan neurotoksin apabila terbakar serta dapat melumpuhkan dan membawa maut sekiranya tersedut gas itu pada jumlah yang tinggi. – Agensi


Armada lapor polis dakwa SPRM, AG berkonspirasi untuk bebaskan Zahid

Anak Muda Bersatu Malaysia, Armada, membuat satu laporan polis untuk mengekang perbuatan jenayah dan salah guna kuasa oleh Suruhanjaya Pencegahan Rasuah Malaysia (SPRM) dan Peguam Negara yang didakwa bersekongkol untuk melepaskan Datuk Seri Ahmad Zahid Hamidi daripada proses mahkamah.

Ketua Armada, Wan Ahmad Fayhsal Wan Ahmad Kamal berkata laporan itu juga dibuat dengan hasrat memastikan sistem perundangan di negara ini kekal menyakinkan dan tidak ada campur tangan mana-mana pihak.

Dalam satu kenyataan hari ini (15 April 2023), ahli Parlimen Machang itu berkata berdasarkan siasatan SPRM, Zahid telah dikenakan 47 pertuduhan rasuah, pecah amanah dan pengubahan wang haram di Mahkamah Tinggi Kuala Lumpur.

“Pada 24 Januari 2022, Hakim Datuk Collin Lawrence Sequerah mendapati pihak pendakwaan telah membuktikan terdapat kes prima facie selepas pihak pendakwaan memanggil 99 saksi dan telah memutuskan supaya Zahid membela diri.

“Pada 10 April 2023, Timbalan Pendakwa Raya Abdul Malik Ayob telah memaklumkan mahkamah bahawa representasi bertulis daripada Zahid akan dipertimbangkan oleh Peguam Negara setelah siasatan lanjutan dijalankan oleh SPRM berdasarkan surat Ketua Pesuruhjaya SPRM, Tan Sri Azam Baki,” katanya.

Wan Ahmad Fayhsal berkata dalam kes pendakwaan terhadap Zahid yang melibatkan Yayasan Akalbudi, mahkamah telah mendapati terdapat bukti secara prima facie dan presiden UMNO itu perlu membela diri.

Namun, katanya adalah jelas bahawa tujuan siasatan lanjut adalah bagi merosakkkan kes pendakwaan yang telah pun dibuktikan secara prima facie dengan memanggil 99 saksi.

“Ini akan membolehkan Peguam Negara/Pendakwa Raya untuk menarik balik dan menggugurkan pendakwaan secara menyalahgunakan kuasa Peguam Negara di bawah Perkara 145(3) Perlembagaan Persekutuan.

“Mantan Peguam Negara, Tan Sri Abu Talib Othman telah mengkritik dan mempersoalkan motif sebenar dalam ‘siasatan lanjut’ ini kerana kes pendakwaan telah membuktikan semua elemen kesalahan secara prima facie.

Wan Ahmad Fayhsal berkata fakta menunjukkan bahawa Azam dan Peguam Negara, Tan Sri Idrus Harun sedang berkomplot dengan Datuk Seri Anwar Ibrahim dan Zahid untuk cuba melepaskan timbalan perdana menteri itu daripada proses pendakwaan dan hukuman secara menyalahgunakan kuasa dan proses pentadbiran negara untuk:

Menurutnya beliau tercaya tindakan Idrus dan Azam merupakan kesalahan berikut:

Sehubungan itu, Wan Ahmad Fayhsal berkata pihaknya memohon pihak polis menyiasat perkara ini dan mendakwa pihak-pihak terbabit yang bersalah demi menjamin keamanan dan keselamatan negara, agar keadilan boleh ditegakkan dan bukan disongsangkan dengan penjawat-penjawat awam menodai sumpah mereka untuk mempertahankan Perlembagaan Persekutuan dan undang-undang negara.

Sebelum ini, Abu Talib ketika mengulas siasatan lanjut SPRM ke atas kes Zahid berkata langkah itu memberi kesan belas yang buruk kepada Peguam Negara Malaysia.

Beliau berkata, pihak pendakwaan telah pun membuktikan kesnya terhadap Zahid tahun lepas selepas Zahid diperintah untuk membela diri atas semua pertuduhan yang dikenakan terhadapnya.

“Satu kes prima facie telah diputuskan kerana pihak pendakwaan telah membuktikan bukti dalam semua pertuduhan.

“Apa yang perlu disiasat lebih lanjut, melainkan ada sebab lain yang hanya boleh dibuat spekulasi? Pada pandangan saya, ini memberikan gambaran buruk kepada Peguam Negara sekarang,” kata Abu Talib.


PAC siasat kelewatan projek 3 kapal OPV, kontrak diberi sejak zaman BN

Jawatankuasa Kira-kira Wang Negara (PAC) bersetuju untuk memulakan prosiding berhubung isu membabitkan tiga kapal peronda luar pesisir (OPV) yang masih belum diserahkan kepada Agensi Penguatkuasaan Maritim Malaysia (APMM).

Pengerusi PAC Wong Kah Woh berkata APMM dan Kementerian Dalam Negeri (KDN) perlu menjelaskan kepada Parlimen, melalui PAC, sebab-sebab kelewatan itu.

“PAC bersetuju secara konsensus untuk memulakan prosiding berhubung isu pengambilalihan OPV APMM yang terletak di bawah KDN.

“Dalam mesyuarat PAC pada Isnin (26 September), telah diputuskan APMM dan KDN mesti menjelaskan kepada Parlimen mengapa kelewatan ini berlaku.

“PAC juga akan memanggil Kementerian Kewangan dan syarikat yang diberi kontrak untuk membina OPV ini,” kata Wong dalam satu kenyataan, hari ini.

Beliau berkata PAC akan mengadakan prosiding itu selaras dengan kuasanya di bawah Perintah Tetap Dewan Rakyat 77(1).

Katanya, PAC juga akan menggunakan kuasanya di bawah Peraturan Mesyuarat 83(2) dan Perkara 11(b) Pekeliling Am Bilangan 2 Tahun 1982.

“Tarikh prosiding akan diputuskan kemudian,” kata Wong.

APMM dijadual menerima sekurang-kurangnya satu OPV bulan ini, ini selepas kerajaan sebelum ini memberi lanjutan 18 bulan kepada TH Heavy Engineering (THHE) untuk menyiapkan ketiga-tiga kapal itu.

Pada Jun lalu, dilaporkan bahawa KDN telah memberi jaminan kepada APMM bahawa sekurang-kurangnya satu daripada kapal itu akan dihantar tahun ini.

Laporan itu menyatakan bahawa THHE menghadapi kerugian sehingga RM628.9 juta dan hutang berjumlah RM165 juta, manakala hanya mempunyai aliran tunai RM27.5 juta untuk menyiapkan kapal tersebut.

Ini telah menimbulkan persoalan sama ada ia akan dapat menyiapkan tiga kapal seperti yang dijanjikan.

Kontrak pembinaan tiga OPV untuk Maritim Malaysia dianugerahkan kepada syarikat tempatan, THHE Destini, pada 2017, ketika kerajaan Barisan Nasional (BN) memerintah.

Perdana Menteri ketika itu ialah Datuk Seri Najib Razak, manakala Menteri Dalam Negeri adalah Presiden UMNO sekarang Datuk Seri Ahmad Zahid Hamidi.

Sebelum ini, Ahli Parlimen Parit Buntar Datuk Seri Dr Mujahid Yusof Rawa mendakwa sebuah syarikat di mana THHE mempunyai usaha sama bagi memenuhi keperluan kontrak – Destini Sdn Bhd – dikaitkan dengan Barisan Nasional (BN). Destini telah meninggalkan projek OPV pada 2021, menyebabkan THHE terpaksa membeli semula 51 peratus saham daripada mereka.

Media sebelum ini melaporkan syarikat induknya, TH Heavy Engineering Bhd yang diklasifikasikan sebagai PN17, kini menanggung kerugian terkumpul RM629.8 juta dan hutang bernilai RM165 juta sehingga menimbulkan persoalan mengenai kemampuan syarikat itu untuk menyiapkan OPV terbabit sebagaimana dijanjikan.

Kapal berkenaan yang direka bentuk mengikut rekaan Damen 1800, berkeupayaan melaksanakan operasi laut dalam hingga tempoh maksimum 21 hari tanpa perlu kembali ke pangkalan bagi menambah bekalan.

OPV berukuran 83 meter panjang dengan 13.7 meter lebar itu berkemampuan melakukan pengawasan jarak jauh hingga kawasan Zon Ekonomi Eksklusif (ZEE) dan kawasan di luar jangkauan kapal peronda kecil.

Ketua Pengarah Maritim Malaysia, Datuk Mohd Zubil Mat Som, pada sidang media baru-baru ini berkata pandemik Covid-19 dikatakan menjadi punca kelewatan penyerahan tiga OPV yang sepatutnya diterima pada tahun lalu. Bagaimanapun, OPV terbabit sebaliknya masih dalam pembinaan di Pulau Indah, Selangor.

Sebelum ini, media mendedahkan timbul tanda tanya mengenai status tiga kapal OPV Maritim Malaysia yang masih belum diterima sehingga mengundang kritikan ramai pihak.


Saksi kes Najib kata 100 peratus tak pernah jumpa Jho Low

Rakan kongsi firma guaman Wong and Partners’ Mark Lim, Chin Hian hari ini menegaskan bahawa beliau tidak pernah bertemu Low Taek Jho atau Jho Low, walaupun peguam bekas Perdana Menteri Datuk Seri Najib Razak, Tan Sri Muhammad Shafee Abdullah mencadangkan bahawa kedua-duanya pernah bertemu pada masa lalu.

Lim berkata demikian ketika memberi kenyataan sebagai saksi pendakwaan ke-32 dalam kes di mana Najib dibicarakan berhubung penyelewengan RM2.28 bilion wang 1Malaysia Development Berhad (1MDB) yang masuk ke akaun bank peribadinya, hari ini (8 November 2022).

Shafee mendakwa bahawa seorang saksi pembelaan berada dalam mesyuarat di mana Jho Low, Lim dan Wong serta rakan kongsi Brian Chia hadir, menurut MalayMail.

Shafee: Saya akan bertanya soalan ini kepada anda, dan saya berharap anda akan berfikir untuk mengingati peristiwa yang telah berlaku dan bersikap jujur, sejujur mungkin di hadapan mahkamah. Boleh saya tanya soalan terus, awak tak jumpa Jho Low ke?

Lim: Saya belum jumpa Jho Low.

Shafee: Dan awak cakap ini dengan yakin, awak ingat awak belum jumpa Jho Low?

Lim: 100 peratus saya belum jumpa Jho Low.

Shafee: Bagaimana jika saya mencadangkan kepada anda bahawa kami mempunyai saksi daripada 1MDB yang namanya tidak akan kami dedahkan, yang sebenarnya menghadiri mesyuarat di mana Jho Low hadir, Brian Chia hadir dan anda hadir, semuanya secara kolektif?

Lim: Saya tidak bersetuju dengan itu.

Shafee menjelaskan beliau terpaksa mencadangkan perkara ini kepada Lim, kerana peguam Najib akan memanggil saksi yang tidak dinamakan ini jika Najib diarah membela diri.

Sepanjang pemeriksaan balas, Shafee telah menanyakan beberapa soalan kepada Lim yang mungkin lebih baik dijawab oleh Chia sendiri atau Lim tidak mempunyai pengetahuan peribadi mengenainya.

Chia dan Lim pernah terlibat dalam memberikan nasihat undang-undang kepada 1MDB pada masa lalu.

Pada hari pertama perbicaraan, pihak pendakwaan berkata ia akan membuktikan bahawa RM2,282,937,678.41 atau lebih RM2.28 bilion dana 1MDB telah memasuki akaun bank peribadi Najib daripada keempat-empat fasa.

Pihak pendakwaan berkata mereka akan menunjukkan bahawa dana 1MDB telah dipindahkan dalam pelbagai transaksi ke akaun Najib, iaitu AS$20 juta bersamaan lebih RM60 juta daripada fasa pertama skim 1MDB, AS$30 juta bersamaan lebih RM90 juta (fasa kedua), AS$681 juta bersamaan RM2,081,476,926 atau lebih RM2 bilion (fasa ketiga), dan urus niaga dalam pound British yang bersamaan dengan RM4,093,500 dan RM45,837,485.70 atau jumlah gabungan RM49,930,985.70 juta (empat fasa lebih RM49 juta ).

Perbicaraan 1MDB Najib di hadapan Hakim Mahkamah Tinggi Datuk Collin Lawrence Sequerah bersambung.


Apa jasa banduan Najib nak dihadiahkan hartanah RM100 juta? soal Dr M

Keputusan kerajaan untuk menghadiahkan RM100 juta kepada bekas Perdana Menteri (PM) Datuk Seri Najib Razak dikecam hebat Tun Dr Mahathir Mohamad yang tidak berpuas hati terhadap layanan istimewa yang diberikan oleh pentadbiran Datuk Seri Ismail Sabri.

Dr Mahathir mempertikaikan bagaimana Najib yang sudah dijatuhkan hukuman atas jenayah dilakukannya bersabit pertuduhan di mahkamah dan juga berstatus banduan diberikan hadiah sebegitu besar daripada kerajaan Ismail Sabri.

“Tetapi sekarang ini saya dapati bahawa ada satu item yang tak disebut dalam bajet tetapi ini sudah timbul di khalayak ramai.

“Bajet ini berkenaan dengan hadiah kepada bekas Perdana Menteri Datuk Seri Najib Razak, dia akan dihadiah dengan wang dengan hartanah dan rumah bernilai RM100 juta kerana jasanya kepada negara… Ini tak disebut kerana kita nak tahulah apa dia jasa dia,” kata beliau membangkitkan isu tersebut di Dewan Rakyat hari ini.

Dr Mahathir mempersoalkan Menteri Kewangan, Tengku Datuk Seri Zafrul Tengku Abdul Aziz agar memberi penjelasan berhubung isu tersebut, bagaimanapun memberitahu jawapan tersebut perlu dijawab Jabatan Perdana Menteri untuk memperincikan setiap keputusan berhubung hadian RM100 juta tersebut.

Dalam pada itu, Dr Mahathir mengasak Zafrul dengan berkata setakat diketahui umum, jasa Najib yang akan dikenang oleh rakyat ialah apabila disabitkan kesalahan terhadap jenayah yang dilakukannya semasa menjadi Perdana Menteri sebelum ini.

“Setakat yang kita tahu dia adalah satu banduan yang didapati bersalah dihukum dua belas tahun penjara dan denda lebih daripada RM200 juta yang dia tak masuk penjara dan dia tak tak bayar denda,” katanya lagi.

Malah, Dr Mahathir juga mendedahkan selama memegang jawatan PM 22 tahun sebelum ini tidak pernah diberikan hadiah yang sama seperti diperoleh Najib daripada kerajaan.

“Saya sendiri jadi Perdana Menteri 22 tahun saya tak ambil satu keping tanah pun. Tak ada ambil, cuma saya ada pencen saya, saya sudah, itu saja,” katanya lagi.

Terdahulu, media melaporkan Najib memohon “keistimewaan” daripada kerajaan dalam bentuk sebuah rumah kediaman dengan keluasan 2.8 ekar bernilai RM100 juta yang terletak di kejiranan paling eksklusif Kuala Lumpur.

Permohonan tersebut menurut portal MalaysiaNow sudah menerima kelulusan daripada kerajaan namun dibantah menteri dan pegawai kanan.

Difahamkan Najib membuat permohonan tersebut setahun selepas digulingkan pada Pilihan Raya Umum ke-14 (PRU14) 2018 dan sekali lagi tahun lalu, beberapa bulan sebelum beliau disabitkan bersalah bagi kes rasuah melibatkan skandal 1Malaysia Development Berhad (1MDB).

Tahun lalu, Mahkamah Tinggi memutuskan hukuman penjara 12 tahun dan denda RM210 juta selepas mendapati beliau bersalah bagi tujuh pertuduhan jenayah pecah amanah, pengubahan wang dan salah guna kuasa melibatkan RM42 juta dana SRC International yang berkait 1MDB.


9 hakim dapati Najib bersalah, terimalah keputusan: NGO Melayu

Sembilan hakim mahkamah telah membuat keputusan bahawa bekas Perdana Menteri Datuk Seri Najib Razak bersalah dalam kes penyelewengan RM42 juta dana SRC International Sdn Bhd (SRC), kata sebuah pertubuhan (NGO) Melayu hari ini.

Sehubungan itu, Pertubuhan Warisan Melayu Negeri Johor mengingatkan bahawa hukuman yang diterima bekas Presiden UMNO itu perlu dijadikan pengajaran, terutama oleh pemimpin Melayu supaya tidak terlibat dalam salah guna kuasa dan rasuah.

Pengerusinya Datuk Abd Rahman Mohd Yunos berkata, mereka perlu sedar dan mengambil iktibar bahawa tiada pemimpin yang kebal daripada dikenakan tindakan undang-undang sekiranya terbukti bersalah.

“Mereka yang salah tetap salah… semua kena akur… jangan dipertikaikan. Mahkamah sudah membuat keputusan menerusi sembilan hakim, ini (dilakukan demi) menegakkan Rukun Negara dan kedaulatan undang-undang.

“Kalau kita tidak hormat (keputusan mahkamah berhubung kes Najib), apa maknanya kita ada Rukun Negara dan undang-undang,” katanya memetik Warta Rakyat.

Beliau berkata demikian kepada pemberita selepas pelancaran Kempen Kibar Jalur Gemilang dan Pemberian Sumbangan Kepada Anak Yatim di Bandar Seri Alam, Johor Bahru, hari ini.

Turut hadir Naib Pengerusi Pertubuhan Warisan Melayu Negeri Johor, Zamrin Hamzah dan Ketua Penerangannya, Datuk Jamali Paiman.

Untuk rekod sembilan hakim yang dimaksudkan itu ialah:

Mahkamah Tinggi:
1. Hakim Datuk Mohd Nazlan Mohd Ghazali.

Mahkamah Rayuan:
2. Hakim Datuk Abdul Karim Abdul Jalil;
3. Hakim Datuk Has Zanah Mehat; dan
4. Hakim Datuk Vazeer Alam Mydin Meera.

Mahkamah Persekutuan:
5. Ketua Hakim Negara Tun Tengku Maimun Tuan Mat;
6. Ketua Hakim Sabah dan Sarawak Tan Sri Abang Iskandar Abang Hashim;
7. Hakim Datuk Nalini Pathmanathan;
8. Hakim Datuk Mary Lim Thiam Suan; dan
9. Hakim Datuk Mohamad Zabidin Mohd Diah.

Pada 23 Ogos lalu, Mahkamah Persekutuan mengekalkan sabitan dan hukuman 12 tahun penjara serta denda RM210 juta yang dikenakan Mahkamah Tinggi ke atas Najib setelah didapati bersalah menyeleweng dana RM42 juta milik SRC.

Sementara itu, Abd Rahman melahirkan rasa sedih kerana pemimpin Melayu terus bercakaran dan berebut kuasa daripada membela nasib rakyat terutama orang Melayu yang masih ketinggalan dan miskin.

Katanya, mereka mengutamakan kepentingan diri dan kelompok mereka tanpa memikirkan apa yang sedang berlaku terutama senario negara ketika ini.

Menerusi Pertubuhan Warisan Melayu Negeri Johor, beliau berkata, semua pemimpin politik daripada UMNO, Bersatu, PAS dan PKR disatukan dan menjadi ahlinya.

Sementara itu, dalam ucapannya beliau mendakwa, orang Melayu masih dijajah minda mereka walaupun negara sudah mengecap kemerdekaan selama lebih 65 tahun.

Itu sebabnya kata beliau, mereka masih terus bergaduh sesama sendiri yang akhirnya merugikan malah tidak menguntungkan mana-mana pihak.


Orang Melayu perlu tinggalkan parti yang hanya pentingkan diri sendiri

Berakhir sudah drama politik negara apabila seorang Perdana Menteri baharu sudah dilantik selepas berhari-hari menunggu.

Sepanjang tempoh kempen Pilihan Raya Umum Ke-15 (PRU-15), banyak yang dipelajari rakyat dan paling penting adalah untuk orang Melayu menilai sendiri parti mana yang mementingkan diri sendiri kerana nafsu kuasa.

UMNO bukan lagi parti politik yang boleh diharapkan untuk mempertahankan hak orang Melayu, malah mereka sudah sampai satu tahap menjual parti itu kepada pihak lain.

Tiada lagi nilai dan prinsip di kalangan pemimpin UMNO, kemaruk kuasa sehingga semua sanggup dipertaruhkan asalkan cita-cita pemimpin bergelut dengan tahi dapat menjadi kenyataan.

Nampaknya kekalahan teruk semasa PRU-15 tidak dijadikan iktibar pemimpin UMNO, masing-masing mabuk dengan perasan masih kuat walhal sekarang parti itu tinggal hendak karam sahaja.

Adakah pemimpin UMNO beranggapan orang Melayu akan cepat memaafkan mereka selepas tidur sekatil dengan pihak musuh ketika ini?

Tidak mengapa, mungkin pemimpin UMNO merasakan mereka sudah berjaya menipu orang Melayu, tetapi orang Melayu tidak pernah lupa mereka pernah ditipu UMNO.

Sikap memperlekehkan suara pengundi khususnya masyarakat kaum Melayu yang ditunjukkan oleh pemimpin UMNO adalah sesuatu yang menjijikkan, apakah selama ini UMNO lupa parti itu asasnya kuat kerana sokongan orang Melayu sendiri?

Jika UMNO merasakan tidak mahu lagi orang Melayu menjadi asas parti tersebut, elok dibubarkan sahaja parti tersebut kerana tidak ada gunanya lagi jika parti sekadar dipergunakan untuk menyelamatkan tengkuk segelintir individu yang terpalit dengan tahi.

PRU-15 adalah klimaks kepada pengkhianatan sebenar UMNO kepada bangsa dan agama sendiri, jangan ingat orang Melayu akan lupa sejarah hitam ini.

Ia akan terpahat selama-lamanya dan akan diperturunkan cerita kepada anak, cucu dan cicit bagaimana sebuah parti yang diharapkan menjaga orang Melayu kini sudah dilacurkan demi kepentingan peribadi pemimpin mereka.

Lima tahun bukan tempoh yang lama dan jangan ingat orang Melayu mudah lupa.


Perpecahan UMNO berisiko jejas peluang PH pada PRN, kata pemimpin DAP

DAP tidak menolak perpecahan dan krisis dalaman UMNO akan menjejaskan peluang Pakatan Harapan (PH) dalam menghadapi pilihan raya negeri (PRN) nanti.

Pemimpin utama DAP, Dr P Ramasamy berkata langkah UMNO memecat dan menggantung pemimpin yang tidak sehaluan dengan Presiden, Datuk Seri Ahmad Zahid Hamidi menyebabkan sokongan rakyat kepada PH terjejas, khususnya pengundi kaum Melayu.

“UMNO sudah mengambil tindakan tegas terhadap beberapa pemimpinnya. Apabila sesuatu berlaku dalam parti dan tindakan perlu diambil, ini saya rasa tidak berbeza dengan parti lain.

“Saya lihat UMNO sudah lama berpecah, sejak 1998. Isu pemecatan dalam UMNO ini juga sudah lama berlaku, sehingga tertubuhnya PKR dan BERSATU, yang kini kebanyakan pemimpinnya adalah serpihan UMNO.

“Ia terpulang kepada UMNO dan saya tidak mahu campur urusan kepemimpinan mereka. Namun, persoalannya, adakah ia (tindakan memecat dan menggantung beberapa pemimpin UMNO) wajar dibuat sekarang?” katanya dipetik laporan BH.

Ini bukan kali pertama Timbalan Pengerusi DAP Pulau Pinang itu mengkritik UMNO, malah sebelum ini juga membidas keputusan parti itu yang tidak mempertandingkan dua jawatan tertinggi yang diputuskan semasa Perhimpunan Agung UMNO lalu.

Malah, Ramasamy juga mendakwa Zahid merupakan liabiliti kepada PH dan juga UMNO, kritikan itu menimbulkan kecaman pemimpin UMNO yang pro-Zahid yang membidasnya semula.

Mengulas lanjut, Ramasamy berkata, tindakan UMNO itu juga dikhuatiri menjejaskan peratusan sokongan pengundi Melayu terhadap Pakatan Harapan (PH), yang ketika ini adalah antara 10 peratus hingga 15 peratus.

Beliau yang juga EXCO Pembangunan Modal Insan, Pendidikan, Sains dan Teknologi Pulau Pinang, mengakui sokongan pengundi Melayu terhadap PH mencatatkan penurunan berbanding kepada Perikatan Nasional (PN), selain menyifatkan ia boleh berubah mengikut sentimen politik semasa.

Ditanya kewajaran UMNO bertindak demikian, Ramasamy berpendapat, kepemimpinan parti itu tidak mempunyai pilihan lain berikutan tindakan beberapa pemimpinnya yang dilihat seolah-olah cuba melakukan pemberontakan dalaman.

Beliau bagaimanapun mempersoal kewajaran UMNO hanya menggantung keahlian Datuk Seri Hishammuddin Hussein tetapi memecat pula Khairy Jamaluddin Abu Bakar walhal Ahli Parlimen Sembrong itu dikatakan antara individu yang menggerakkan Langkah Sheraton dan mengumpul sokongan terhadap Pengerusi Perikatan Nasional (PN), Tan Sri Muhyiddin Yassin selepas Pilihan Raya Umum Ke-15 (PRU-15).

“Khairy hanya mencabar Presidennya, Datuk Seri Dr Ahmad Zahid Hamidi serta menyatakan pelbagai perkara lain, termasuk menggunakan undi hantu dan saya pun kurang pasti akan kesahihan dakwaannya itu.

“Namun, kesalahan Hishammuddin lebih besar berbanding Khairy sebab dia antara orang di belakang Langkah Sheraton, selain menyokong Muhyiddin. Dia orang PN dalam UMNO,” katanya lagi.

Jumaat lalu, Majlis Tertinggi (MT) UMNO, memecat bekas Ketua Pemudanya, Khairy dan bekas Pengerusi UMNO Selangor, Tan Sri Noh Omar, susulan pelanggaran disiplin parti mengikut Perlembagaan parti itu kerana kesalahan ketika PRU-15.

Selain itu, MKT UMNO turut menggantung beberapa ahlinya, termasuk Hishammuddin; Naib Ketua Pemuda UMNO, Shahril Hamdan; Ketua UMNO Tebrau, Datuk Maulizan Bujang dan Ketua UMNO Jempol, Datuk Seri Mohd Salim Sharif.


UMNO bukan nak tadbir negara, kata Dr Mahathir

Bekas Perdana Menteri (PM) dua kali, Tun Dr Mahathir Mohamad membidas kepemimpinan UMNO yang hanya memainkan isu pertukaran PM berbanding untuk mentadbir negara.

“Itulah kerja mereka…bukan hendak mentadbir negara,” katanya diminta mengulas pendedahan bekas Ahli Majlis Kerja Tertinggi UMNO, Datuk Seri Tajuddin Abdul Rahman, semalam.

Dr Mahathir berkata pendedahan itu menunjukkan banyak perkara yang disembunyikan daripada pengetahuan rakyat.

Tanpa memperincikan mana-mana parti politik, beliau berkata pertukaran PM menjadi isu yang dimainkan pihak terbabit bagi menarik sentimen rakyat.

“Nampak banyak perkara berlaku yang disembunyi daripada rakyat. Ada pakatan usaha untuk adakan seorang Perdana Menteri baharu, jadi mereka main isu tukar pendana menteri.

“Itulah kerja mereka…bukan hendak mentadbir negara,” katanya menurut BH.

Terdahulu Dr Mahathir hadir di Jabatan Peguam Negara untuk memberi keterangan berkaitan isu Batu Puteh kepada Pasukan Petugas Khas Batu Puteh, namun tidak berbuat demikian setelah mengetahui bekas Peguam Negara Tan Sri Apandi Ali masih menjadi pengerusi pasukan itu.

Semalam, Tajuddin yang disingkir daripada Majlis Tertinggi (MT) UMNO mendakwa segala keputusan mesyuarat MT UMNO selama ini bukan kehendak ahli MT, sebaliknya adalah kehendak Zahid sendiri.

Ahli Parlimen Pasir Salak turut mendedahkan Zahid mengetuai bagi menandatangani SD dalam kalangan Ahli Parlimen UMNO bagi menyokong Presiden PKR, Datuk Seri Anwar Ibrahim, sebagai PM.

Tajuddin turut mendakwa Zahid juga tidak berpuas hati dengan kedudukan Datuk Seri Ismail Sabri Yaakob sebagai PM kerana beliau tidak diberi ruang menggalas jawatan itu.

Mengenai isu Batu Puteh, Dr Mahathir dipetik The Star sebagai berkata beliau tidak akan menghadiri sebarang pertanyaan panel selagi Apandi kekal pengerusi pasukan petugas itu.

“Saya menulis surat kepada AGC untuk mendapatkan penjelasan mengapa Apandi dipilih sebagai pengerusi pasukan petugas ini. Apandi adalah orang yang terlibat dalam kes ini, dia tidak sepatutnya menjadi pengerusi sebaliknya menjadi saksi.

“Tetapi di sini, beliau dilantik sebagai pengerusi yang tidak masuk akal. Terdapat konflik kepentingan. Saya dijemput untuk menghadiri sebarang siasatan di sini hari ini, jadi saya datang. Mereka memberitahu saya pengerusinya masih Apandi.

“Jika mereka berkata demikian dalam jawapan kepada surat saya, saya tidak akan datang hari ini,” katanya.


Undang-undang antilompat, had jawatan PM dibentang sebelum Julai depan

Rang undang-undang (RUU) berhubung antilompat parti dan had tempoh Perdana Menteri kepada 10 tahun bakal dibentang kerajaan sebelum Julai tahun depan.

Undang-undang berkaitan dua isu tersebut memerlukan satu kajian terperinci dan perbincangan sesi libat urus yang teliti perlu dijalankan kerana ia tidak boleh dilaksanakan secara tergesa-gesa, kata Menteri di Jabatan Perdana Menteri (JPM) (Parlimen dan Undang-Undang), Datuk Seri Wan Junaidi Tuanku Jaafar.

“Perkara ini perlu dikaji dengan lebih teliti terutamanya parameter, kandungan dan implikasi Akta ini.

“Perkara ini sedang dilaksanakan oleh Bahagian Hal Ehwal Undang-Undang (BHEUU) bersama Jabatan Peguam Negara (AGC) dan Suruhanjaya Pilihan Raya (SPR).

“Dalam pada itu, satu perjumpaan akan diadakan bersama Ketua Parti pada bulan Disember 2021 untuk mendapat pandangan berkaitan cadangan yang dikemukakan dan untuk memaklumkan pendirian kerajaan berkaitan undang-undang anti ompat parti,” katanya di Dewan Rakyat hari ini.

Mengulas lanjut, Wan Junaidi berkata satu kajian soal selidik telah dibangunkan oleh BHEUU bagi mendapat pandangan dari Ahli-ahli Parlimen (MP) dan orang awam berkaitan perundangan lompat parti.

Soal selidik tersebut boleh dijawab oleh orang awam dan MP mulai 23 November 2021 sehingga 7 Disember 2022.

Katanya, dapatan dari kajian tersebut boleh membantu dalam mendapat pandangan orang ramai dan ahli Parlimen sendiri berkaitan isu lompat parti.

“Jawatankuasa Pemandu Transformasi dan Kestabilan Politik telah diberi taklimat pada 24 November 2021 oleh Peguam Negara berkaitan perkara ini, satu kerangka RUU telah disediakan tetapi masih terdapat banyak persoalan-persoalan dasar yang tidak dapat dijawab.

“Oleh itu, satu Jawatankuasa Teknikal akan ditubuhkan dengan keahlian tiga orang dari pembangkang dan tiga orang dari kerajaan bagi meneliti persoalan-persoalan ini dan kerangka tersebut adalah berstatus embargo,” katanya.

Beliau berkata demikian sebagai menjawab soalan Datuk Seri Anwar Ibrahim (PH-Port Dickson) status terkini pelaksanaan Memorandum Persefahaman Transformasi dan Kestabilan Politik dan perkara-perkara yang dipersetujui antara Kerajaan dan Pakatan Harapan.

Wan Junaidi pada masa sama mengulangi pendirian kerajaan supaya perkara berkaitan dengan Undi18 dan pelaksaan pendaftaran pemilih automatik dilaksanakan sebelum 31 Disember 2021 berdasarkan keputusan Jemaah Menteri selaras dengan keputusan kes Mahkamah Kuching.


Kluster PRN Melaka babitkan 41 pelajar dan guru di dua madrasah

Kluster Pulau Gadong yang tercetus akibat pelaksanaan Pilihan Raya Negeri (PRN) Melaka lalu setakat ini sudah mengakibatkan seramai 41 pelajar dan guru positif Covid-19 di dua madrasah.

Jumlah tersebut dikesan melalui hasil saringan menyeluruh yang dilakukan ke atas 185 pelajar dan kakitangan madrasah berkenaan, kata Pengerusi Jawatankuasa Kesihatan dan Anti Dadah negeri, Dr. Muhamad Akmal Saleh.

Katanya, hasil siasatan, indeks kes adalah seorang tenaga pengajar di dua madrasah berkenaan yang terlibat sebagai jentera parti politik pada PRN lalu.

“Indeks kes menunjukkan simptom pada 21 November, namun telah mengajar di dua madrasah berkenaan selama dua hari hingga 23 November sebelum notifikasi positif Covid-19 diterima 25 November.

“Susulan itu, saringan menyeluruh telah dilakukan dan seramai 41 pelajar serta guru dikesan positif Covid-19,” katanya dipetik laporan media.

Akmal mengadakan sidang akhbar di Kompleks Jawatankuasa Pembangunan dan Penyelarasan Dewan Undangan Negeri (Japerun) Merlimau hari ini.

Ujarnya, daripada jumlah itu seramai 33 orang merupakan pelajar berusia 19 tahun dan ke bawah, manakala baki adalah guru serta kakitangan madrasah.

Tambahnya, pihaknya juga masih menunggu keputusan saringan Covid-19 seramai 142 yang lain.

“Dua madrasah terbabit juga ditutup sehingga 17 dan 18 Disember ini di bawah Seksyen 18 Akta Pencegahan dan Pengawalan Penyakit Berjangkit 1988 (Akta 342), bagi tujuan pembersihan dan disinfeksi,” katanya.

Mengulas lanjut, beliau berkata, selain kluster tersebut, dua lagi kluster baharu direkodkan adalah Kluster Industri Batu 16/5 Air Tawar di sini dan Kluster Kilometer 12 Paya Rumput di daerah Melaka Tengah.

“Seramai 64 kes positif direkodkan membabitkan Kluster Batu 16/5 Air Tawar, manakala 39 kes di Kluster Kilometer 12 Paya Rumput.

“Kedua-dua kluster ini direkodkan pada 20 November lalu,” katanya.


PRN Melaka: NO UMNO! Maksud tersirat PAS guna lambang PN

PAS akhirnya membuat pendirian tegas – menolak syarat kerjasama UMNO iaitu wajib menggunakan lambang parti itu sendiri dalam Pilihan Raya Negeri (PRN) Melaka bulan ini – sebaliknya parti Islam itu akan menggunakan lambang gabungannya, Perikatan Nasional (PN).

Keputusan Jawatankuasa PAS Pusat yang dibuat dalam mesyuarat semalam, juga sekali gus mendedahkan maksud tersirat bahawa parti itu menolak kerjasama dengan UMNO pada PRN Melaka.

Ini kerana mesyuarat Majlis Tertinggi (MT) UMNO yang dipengerusikan Presidennya, Datuk Seri Ahmad Zahid Hamidi pada Khamis minggu lalu menghulurkan kerjasama kepada PAS dengan syarat parti itu tidak boleh menggunakan lambang PN sebaliknya mesti menggunakan lambang PAS.

Setiausaha Agung UMNO, Datuk Seri Ahmad Maslan pada sidang media selepas mesyuarat MT itu berkata, asas kerjasama itu berpandukan kepada prinsip PAS menggunakan lambang partinya sendiri, selaras dengan semangat dan ketetapan Jawatankuasa Induk Muafakat Nasional dalam mesyuarat pada 19 Oktober dan 18 November 2020.

Dalam hal ini, walaupun kenyataan Presiden PAS, Datuk Seri Abdul Hadi Awang semalam hanya merujuk kepada penggunaan lambang, tetapi jika disebabkan tidak memenuhi syarat kerjasama ditetapkan UMNO, bermakna tidak ada lah kerjasama.

Dalam kenyataannya lewat malam tadi, Ahli Parlimen Marang itu berkata:

“Mesyuarat Jawatankuasa Kerja PAS Pusat yang berlangsung pada 1 November 2021 di Pejabat Agung PAS Pusat telah meluluskan penggunaan lambang Perikatan Nasional dalam Pilihan Raya Negeri Melaka.

“Ketetapan ini telah mengambil kira panduan yang diberikan oleh Majlis Syura Ulama’ PAS yang bersidang pada 31 Oktober 2021, selaras dengan peruntukan Fasal 84 Perlembagaan PAS.”

Terdahulu, Majlis Syura Ulamak PAS Pusat menyerahkan kepada Jawatankuasa Kerja PAS Pusat untuk membuat keputusan penggunaan mana-mana lambang berdasarkan strategi kebolehmenangan selaras peruntukan Fasal 84 Perlembagaan PAS.

PAS sebelum ini menjalin hubungan kerjasama dengan UMNO menerusi persefahaman dalam Muafakat Nasional (MN), tetapi MN bukan gabungan politik berdaftar. Sebaliknya PAS adalah antara pengasas yang menubuhkan PN bersama Bersatu dan beberapa parti lain.

Keputusan yang dibuat oleh Jawatankuasa PAS Pusat malam tadi juga adalah tamparan kepada UMNO yang begitu megah berdiri sebagaimana diyakini Zahid bahawa parti itu boleh menang dan akan bergerak solo tanpa kerjasama mana-mana parti lain.

Bagaimanapun, sejak kebelakangan ini sokongan terhadap UMNO dilihat semakin merosot susulan beberapa isu negatif yang melibatkan pemimpin parti itu, yang tidak disenangi rakyat.

Antara tindakan tidak popular yang menyebabkan UMNO semakin ditolak oleh rakyat membabitkan Datuk Seri Najib Razak, apabila beliau dibenar mendapatkan semula pasportnya untuk ke Singapura.

Demikian juga apabila Zahid dibenar ke luar negara untuk rawatan perubatan, sedangkan kedua-dua rakan baik itu sedang berdepan puluhan tuduhan jenayah di mahkamah, malah Najib sendiri telah dijatuhkan hukuman penjara dan denda, walaupun beliau merayu keputusan itu.

Walaupun ia adalah hak mahkamah untuk membuat keputusan, namun rakyat tidak berpuas hati apabila kluster mahkamah masih dilayan sebagai VVIP menjadikan mereka ‘kluster mahkamah kayangan’.

Selain itu, isu terbaharu berkaitan ‘pembohongan ‘ dan ‘janji palsu’ Pemuda UMNO berhubung pengeluaran simpanan one-off i-Citra Kumpulan Wang Simpanan Pekerja (KWSP) sebanyak RM10,000, juga mencetuskan kemarahan rakyat.

Mereka sebelum ini disogokkan dengan pelbagai janji manis oleh Ketua Pemuda UMNO Datuk Asyraf Wajdi Dusuki, namun tidak dilayan oleh kerajaan Naib Presiden UMNO, Datuk Seri Ismail Sabri Yaakob, sehingga menurut netizen, i-Citra Pemuda UMNO sudah menjadi i-Kecewa dan i-Kencing.

Ini antara beberapa punca UMNO sekarang tidak popular dalam kalangan rakyat. Dan hal ini disedari oleh pemimpin bahagian parti itu di Melaka yang akan menghadapi PRN bermula 8 November sebagai hari penamaan calon diikuti 16 dan 20 November untuk pengundian awal dan pengundian biasa.

Sebab itu, semalam enam bahagian UMNO Melaka tanpa segan-segan merayu supaya PAS bersama-sama dengan UMNO menghadapi PRN itu. Mereka menyedari tanpa PAS, UMNO akan berdepan masalah besar setelah rakyat melihat sendiri apa yang berlaku sejak kebelakangan ini.

Keputusan Jawatankuasa PAS Pusat untuk menggunakan lambang PN dalam PRN Melaka juga ada logiknya kerana parti itu adalah komponen gabungan politik yang berdaftar, sebagaimana UMNO juga menggunakan lambang Barisan Nasional (BN) sebagai pakatan politik berdaftar.


Tak layak Zahid diberi imuniti, perbicaraan kes YAB bermula 26 April: Hakim

Hakim Mahkamah Tinggi Datuk Collin Lawrence Sequerah memutuskan Presiden UMNO, Datuk Seri Ahmad Zahid Hamidi tidak layak menerima imuniti pendakwaan mahkamah berhubung pendedahan maklumat kepada Suruhanjaya Pencegahan Rasuah Malaysia (SPRM) berkaitan transaksi melibatkan dana Yayasan Akalbudi (YAB).

Keputusan itu dibuat selepas beliau meneliti penghujahan kedua-dua pihak pendakwaan dan pembelaan, Zahid tidak berhak mendapat imuniti daripada dikenakan pendakwaan di mahkamah.

Isu mengenai kekebalan itu dibangkitkan oleh pihak pembelaan ketika sesi penghujahan pada 6 September 2021 bahawa Zahid berhak menuntut perlindungan daripada pendakwaan mengikut Seksyen 30(7) Akta SPRM ekoran dua pernyataan yang diberikan pada 2018.

Bagaimanapun, pihak pendakwaan menjelaskan, seksyen berkenaan tidak menyediakan imuniti sebaliknya merupakan pengecualian atas budi bicara kepada individu yang membantu proses siasatan.

Demikian antara keputusan yang digariskan oleh Collin ketika memerintahkan bekas Timbalan Perdana Menteri membela diri terhadap kesemua 47 pertuduhan rasuah, pecah amanah dan pengubahan wang haram dana berjuta-juta ringgit milik Yayasan Akalbudi yang diasaskan oleh beliau.

Mahkamah menetapkan keterangan bela diri Presiden UMNO itu didengar selama 39 hari bermula 26 April ini. Seramai kira-kira 20 orang saksi pembelaan dijangka memberi keterangan.

Prosiding ditetapkan pada 26 hingga 28 April; 23 hingga 26 Mei; 27 hingga 30 Jun; 4 hingga 7 Julai; 22, 23, 29 dan 30 Ogos; 19 hingga 22, 26 hingga 29 September, 17 hingga 20, 31 Oktober dan 1 hingga 3, 7 hingga 10 November ini.

Ahli Parlimen Bagan Datuk itu yang tiba di pekarangan mahkamah pukul 9.04 pagi, memilih memberi keterangan secara bersumpah dari kandang saksi.

Ketika mengumumkan keputusan pada akhir kes pendakwaan, Collin berpuas hati pihak pendakwaan berjaya membuktikan kes prima facie terhadap bekas Timbalan Perdana Menteri.

Kata beliau, selepas membuat penilaian maksimum terhadap bukti keterangan yang dikemukakan, mahkamah memutuskan Zahid membela diri setelah berpuas hati pihak pendakwaan berjaya membuktikan intipati dalam semua pertuduhan yang dikemukakan.

Zahid, 69, dibicarakan terhadap 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, melibatkan puluhan juta ringgit dana milik YAB yang mana beliau juga merupakan pemegang amanahnya.


Orang muda – Pilih pemimpin suka menipu atau berwibawa?

Demam Pilihan Raya Negeri (PRN) bakal tiba, sekali lagi PRN bakal melihat sejauh mana pengundi baharu dan muda dalam mencorakkan politik negara.

Dalam konteks ini, Akta Dewasa 1971 menyatakan usia 18 tahun adalah usia dewasa yang matang, namun terdapat kebimbangan bahawa golongan muda ini mengundi bukan berdasarkan kefahaman yang betul sebaliknya dipengaruhi oleh orang lain untuk mendapatkan undi.

Malah Kementerian Pengajian Tinggi menubuhkan Jawatankuasa Program Memperkasakan Pendidikan Pengundi Pelajar sebagai platform pelaksanaan pendidikan pengundi kepada penuntut institusi pengajian tinggi awam (IPTA).

Tidak ketinggalan, golongan muda bakal memberi landskap baharu PRN kali ini. Justeru, para pengundi seharusnya menggunakan kuasa undi mereka dengan memilih pemimpin yang dirasakan benar-benar layak.

Walaupun orang muda sering dikaitkan dengan ciri-ciri seperti mudah terikut-ikut, tidak tetap pendirian dan mudah dieksploitasi, calon-calon PRN tidak boleh mengabaikan peranan golongan ini.

Persepsi bahawa  mereka belum cukup matang untuk menilai sesuatu berdasarkan ilmu dan pengalaman perlu dilupakan kerana golongan ini masih mempunyai kuasa mengundi.

Dalam hal ini, ibu bapa atau keluarga terdekat boleh mendedahkan atau mengajak pengundi muda agar mereka faham peranan pemimpin dan ciri-ciri seorang pemimpin yang baik agar dapat membuat pemilihan yang tepat.

Ini kerana pemimpin adalah individu yang penting dalam urusan sosial dan kenegaraan kerana kemaslahatan ummah berada di tangan mereka. Atas sebab ini maka kepemimpinan merupakan satu persoalan yang serius dalam Islam.

Justeru, pemimpin perlu dipimpin oleh ilmu, iman dan amal untuk menjadikan kepimpinannya sebagai alat yang aktif yang dapat merealisasikan tujuan yang hendak dicapai iaitu membela agama dan menguruskan dunia.

Perkara ini perlu dijelaskan kerana  pemimpin yang dilantik itu bukan sekadar popular tetapi mestilah seorang yang berwibawa, berintegriti dan bebas rasuah.

Justeru, sebagai pengundi tanpa mengira usia,  pilihlah pemimpin berdasarkan kewibawaannya, beriman, berintegriti dan berilmu pengetahuan yang luas.


Australia masih tutup sempadan, bagaimana Sajad masuk?

Usahawan kosmetik dalam buruan, Muhammad Sajjad Kamaruz Zaman atau Nur Sajat, mendakwa dia kini sudah berada di Australia, namun Polis Diraja Malaysia (PDRM) tidak dapat mengesahkan kebenaran dakwaannya.

Ketika ‘live’ di media sosial miliknya Sajat berkata, dia kini sedang menjalani kuarantin di Canterbury, Australia, dan sudahpun secara rasmi berhijrah ke negara itu dengan bantuan Kerajaan Australia.

Canterbury adalah kawasan pinggir bandar di barat daya Sydney, New South Wales (NSW), Australia.

Bagaimanapun, tidak pasti bagaimana Sajat memasuki Australia kerana negara itu masih menutup sempadannya kepada semua pihak termasuk rakyatnya yang berada di luar negara. Negara itu hanya akan membuka semula sempadannya 1 November ini, apabila kadar imunisasi penduduknya mencapai 80 peratus.

Sementara, NSW – negeri di mana Sajat mendakwa dia berada sekarang – hanya akan membuka sempadannya kepada pelancong asing lengkap divaksinasi juga pada 1 November tanpa mengenakan syarat kuarantin.

Terdahulu media melaporkan dalam perkongsian yang dibuat secara langsung di media sosialnya, Sajat berkata, dia bukanlah melarikan diri, sebaliknya hanya berhijrah.

“Kita tak lari, kita berhijrahlah. Tak baik kata kita lari you all (anda semua) yang kata kita lari tak boleh terima hakikatkan,” katanya ketika berinteraksi dengan pengikutnya di media sosial.

Mengulas mengenai status agamanya, Nur Sajat menegaskan, dia masih seorang muslim.

“I (saya) rasa kalau I (saya) masih Islam…biarlah you (kamu) dengan Islam you (kamu). This is more respect (ini lebih hormat). Tak perlulah you (kamu) nak judge (hakimi) I (saya) ke apa ke. Kita hormat satu sama lain,” katanya.

Untuk rekod, Sajat sebelum ini ditahan di sebuah kondominium di Thailand oleh pihak imigresen negara itu, selepas PDRM memaklumkan maklumat mengenai keberadaan usahawan dalam buruan berkenaan yang lolos melalui laluan kereta api di Padang Besar, Perlis.

Ketika ditahan, Sajat mengemukakan kad pelarian Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) yang dikeluarkan ibu pejabat suruhanjaya itu di Bangkok dan memaklumkan dia akan berhijrah ke Australia.

Pada 9 September lalu, atas kesalahan memasuki Thailand secara tidak sah, Sajat didakwa di mahkamah, namun usahawan kosmetik itu dibebaskan pada 10 September lalu dengan jaminan AS$2,000 (RM8,343) yang dibuat seorang warga tempatan.

Sebelum ini, Mahkamah Tinggi Syariah Shah Alam mengeluarkan waran tangkap terhadap Muhammad Sajjad kerana gagal menghadirkan diri pada sebutan semula kesnya tanpa sebarang sebab pada 23 Februari lalu.

Dia dikehendaki di Malaysia mengikut Seksyen 186 dan 353 Kanun Keseksaan kerana menghalang penjawat awam serta menggunakan kekerasan jenayah bagi menakutkan penjawat awam daripada menjalankan kewajipannya.


Bekas Hakim Mahkamah Syariah dituduh terima rasuah dalam kes hukuman khalwat

Bekas Hakim Mahkamah Syariah dan seorang anggota polis dituduh di Mahkamah Sesyen Ipoh atas pertuduhan menerima rasuah serta bersubahat.

Tertuduh, bekas Hakim Mahkamah Rendah Syariah Ipoh, Burhanuddin Ismi Adam, 43, dan Muhamad Hamri Ayob, 34 didakwa menerima rasuah dan bersubahat bagi menjatuhkan hukuman kepada pesalah khalwat, empat tahun lalu, menurut laporan BH.

Bagaimanapun, kedua-dua tertuduh membuat pengakuan tidak bersalah di hadapan Hakim, Ahmad Kamar Jamaludin.

Mengikut pertuduhan, Burhanuddin Ismi didakwa secara rasuah menerima untuk diri sendiri suapan RM4,000 daripada Muhammad Afiq Abd Majid, 39, sebagai dorongan untuk dia membuat keputusan melepaskan kes khalwat yang memihak kepada Muhammad Afiq berkaitan kes di bawah Seksyen 54(1) (2) Enakmen Jenayah Syariah Perak 1992 (khalwat).

Perbuatan itu dilakukan di sebuah restoran di Jalan Chemor Saujana, Desa Chemor Saujana, di sini kira-kira 11.30 malam pada 10 September 2019.

Pertuduhan dibuat mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 dan boleh dihukum mengikut Seksyen 24(1) Akta yang sama.

Bagi pertuduhan ke atas Muhamad Hamri pula, dia didakwa bersubahat dengan Burhanuddin Ismi yang secara rasuah meminta suatu suapan sebanyak RM4,000 daripada Muhammad Afiq sebagai dorongan untuk Burhanuddin Ismi membuat keputusan melepaskan kes khalwat yang memihak kepada Muhammad Afiq.

Muhamad Hamri didakwa melakukan perbuatan itu di sebuah restoran makanan segera di Jalan Kuala Kangsar, Taman Tasek Mutiara, di sini kira-kira jam 5.30 petang pada hari sama.

Pertuduhan ke atas Muhamad Hamri dibaca mengikut Seksyen 28(1)(c) yang dibaca bersama Seksyen 16(a)(B) Akta SPRM 2009 dan boleh dihukum di bawah Seksyen 24(1) Akta yang sama.

Jika sabit kesalahan, Seksyen 24(1) Akta SPRM 2009 memperuntukkan hukuman penjara tidak lebih 20 tahun dan denda tidak kurang lima kali ganda nilai suapan atau RM10,000 mengikut mana yang lebih tinggi.

Pendakwaan dikendalikan Timbalan Pendakwa Raya, Maziyah Mansor manakala kedua-dua tertuduh tidak diwakili peguam.

Mahkamah membenarkan kedua-dua tertuduh masing-masing diikat jamin sebanyak RM10,000 seorang dengan seorang penjamin selain menetapkan tarikh 19 Jun depan bagi tarikh sebutan semula kes termasuk bagi pengurusan kes serta lantikan peguam.

Ketika dalam kandang tertuduh, Burhanuddin Ismi memohon jumlah jaminan itu dikurangkan, mengambil kira dia sedang ditahan kerja susulan kes itu yang menyebabkan gaji bulanannya hanya dibayar separuh dari nilai asal selain menyara tiga anak termasuk seorang daripadanya adalah orang kurang upaya (OKU).

Muhamad Hamri turut memohon jumlah jaminan terhadapnya dikurangkan atas pertimbangan turut ditahan kerja sebagai polis dan kini hanya bekerja sebagai pengawal keselamatan dengan pendapatan bulanan RM1,500 selain menanggung empat anak.

Hakim bagaimanapun tidak mempertimbangkan rayuan mengurangkan nilai jaminan kedua-dua tertuduh itu.

Kedua-dua tertuduh membayar jaminan yang dikenakan.


Najib tamatkan khidmat Shafee, ganti firma guaman baharu bekas ahli DAP

Menjelang perbicaraan kes SRC International Sdn. Bhd. (SRC) di Mahkamah Persekutuan tidak lama lagi, Datuk Seri Najib Razak menamatkan khidmat peguam belanya Tan Sri Muhammad Shafee Abdullah dan peguam daripada firma Tetuan Shafee & Co.

Najib membuat keputusan menamatkan Shafee yang menjadi peguamnya sejak permulaan kes SRC pada 4 Julai 2018 dan menggantikan dengan firma guaman Tetuan Zaid Ibrahim Suffian TH Liew & Partners (“ZIST”) sebagai peguam cara baharu.

Untuk rekod, Zaid Ibrahim merupakan bekas ahli DAP dan juga pengamal undang-undang terkenal.

Pengumuman lantikan tersebut dibuat oleh firma guaman Tetuan Shafee & Co melalui sepucuk surat Pemakluman Perberhentian Kaunsel dan Peguam Cara kepada pejabat Timbalan Pendaftar Mahkamah Persekutuan bertarikh hari ini.

Melalui surat itu, Tetuan Shafee & Co menyatakan bahawa firma guaman itu menerima surat daripada Najib pada jam 5 petang semalam, yang memberhentikan Muhammad Shafee dan peguam cara lain daripada firma berkenaan dengan serta-merta daripada mewakilinya dalam rayuan akhir kes SRC International.

Menerusi surat yang sama, firma itu menyatakan bahawa Najib memaklumkan yang beliau melantik Tetuan Zaid Ibrahim Suffian TH Liew & Partners (ZIST) sebagai peguam cara baharu.

“Sehubungan itu, pihak kami sedang berusaha melengkapkan proses penyerahan dokumen secara fizikal dan digital kepada ZIST, yang dijangka dapat diselesaikan selewat-lewatnya pada hari ini,” kata surat itu.

Firma guaman Tetuan Shafee & Co dilantik mewakili Najib sejak beliau dituduh dalam kes SRC International pada 4 Julai 2018.

Pada 21 Julai lalu, Mahkamah Tinggi menolak permohonan Queen’s Counsel (QC) atau Peguam Diraja dari United Kingdom, Jonathan Laidlaw untuk mewakili Najib dalam rayuan akhir kes berkenaan.

Pada 25 Januari lalu, Najib melalui Muhammad Shafee dalam sepucuk surat dialamatkan kepada Setiausaha Ketua Hakim Negara, memohon supaya Najib dibenarkan untuk diwakili seorang QC iaitu peguam kanan paling senior dan berpengalaman dari United Kingdom.

Permohonan itu dibuat atas alasan QC mempunyai kepakaran untuk menasihati dan berpengalaman mengendalikan rayuan akhir Najib yang sangat kompleks dan membabitkan isu serta persoalan perundangan baharu, bukan sahaja dalam bidang kuasa negara ini, malah di negara Komanwel.

Pada 8 Disember tahun lalu, Mahkamah Rayuan mengekalkan sabitan salah serta hukuman penjara 12 tahun dan denda RM210 juta yang dikenakan oleh Mahkamah Tinggi Kuala Lumpur ke atas Najib selepas didapati bersalah atas tujuh pertuduhan membabitkan penyelewengan dana. SRC International.

Sehari sebelum itu, mahkamah sama menolak permohonan Najib untuk memasukkan bukti dan keterangan baharu dalam rayuannya berhubung pembabitan bekas Gabenor Bank Negara, Tan Sri Zeti Akhtar, yang didakwa bersekongkol dengan ahli perniagaan dalam buruan, Jho Low atau Low Taek Jho bagi memudahkan Jho Low menyeleweng dana 1Malaysia Development Berhad (1MDB) dan anak syarikatnya SRC International.

Rayuan akhir itu dijadualkan didengar selama 10 hari bermula pada 15 Ogos ini.


Tun M akan jawab saman bekas KPN di mahkamah

Tun Dr Mahathir Mohamad mengesahkan menerima surat saman fitnah yang dihantar oleh bekas Ketua Polis Negara, Tan Sri Khalid Abu Bakar kepadanya hari ini berhubung tuduhan skandal semasa pentadbiran bekas perdana menteri, Datuk Seri Najib Razak.

Bekas Perdana Menteri itu berkata bersedia untuk berdepan tindakan undang-undang yang diambil oleh Khalid itu di mahkamah.

Untuk itu, Ahli Parlimen Langkawi itu telah mengarahkan peguamnya untuk segera memberikan respon terhadap tindakan saman itu.

“Saya akan jumpa dia (Khalid) di mahkamah,” katanya dalam kenyataan hari ini.

Ahad lalu, Khalid memberi Dr Mahathir tujuh hari untuk memohon maaf secara terbuka atas kenyataannya yang berunsur fitnah bulan lalu.

Khalid turut menuntut penaja Parti Pejuang Tanahair (Pejuang) itu menarik balik kenyataan disiarkan sebuah portal berita yang disifatkan tidak benar dan menjejaskan reputasi serta maruahnya selaku bekas KPN.

Kenyataan itu merujuk kepada laporan ‘Khalid Abu Bakar bocor rancangan pada Najib’, yang disiarkan menerusi sebuah portal pada 16 April lalu.

Antara kandungan ayat yang didakwa fitnah ialah “Tindakan ke atas Najib Razak gagal dilaksanakan lebih awal kerana dibocorkan oleh ketua polis negara waktu itu Khalid Abu Bakar, dakwa Dr Mahathir Mohamad.

Berikutan itu, Khalid mengarahkan firma guaman Gunaseharan & Linda untuk menghantar notis tuntutan kepada Dr Mahathir bertarikh 22 April lalu bagi menuntut bekas Perdana Menteri ke-7 berkenaan supaya memohon maaf kepada secara terbuka dan menarik balik kenyataannya, sebelum ini.


Imran disingkir sebagai PM Pakistan, Parlimen sah dibubar

Imran Khan disingkir daripada jawatan Perdana Menteri (PM) Pakistan selepas pembubaran Parlimen negara yang selari dengan perlembagaan mengkehendaki langkah sedemikian, kata menteri kabinet negara tersebut.

Bagaimanapun, Presiden Pakistan Arif Alvi berkata Imran akan kekal memegang jawatan sehingga pelantikan PM sementara, menurut laporan Sputnik.

“Imran Ahmad Khan Niazi, akan terus menjadi Perdana Menteri sehingga pelantikan PM sementara di bawah Perkara 224 A (4) Perlembagaan Republik Islam Pakistan,” kata Alvi dalam ciapan di Twitter.

Pada Ahad, Alvi membubarkan Parlimen Pakistan selepas menerima nasihat daripada Imran yang membuat cadangan itu sebaik sahaja timbalan speaker Parlimen menolak usul tidak percaya terhadapnya atas alasan ia tidak berperlembagaan.

Keputusan membatalkan undi tidak percaya menimbulkan kemarahan parti pembangkang, yang berkata mereka akan merayu keputusan itu di mahkamah.

Menurut Menteri Penerangan Pakistan, Fawad Hussain, pilihan raya Parlimen mengejut akan diadakan dalam tempoh 90 hari.


Inilah amaran Zahid kepada Ismail Sabri, kata Ketua UMNO digantung

Ketua UMNO Bahagian Alor Setar Datuk Mohd Yusof Ismail menganggap penggantungannya sebagai ahli UMNO bersama bekas Ahli Majlis Tertinggi (MT) Datuk Seri Tajuddin Abdul Rahman semalam, adalah isyarat daripada Presiden parti Datuk Seri Ahmad Zahid Hamidi kepada Perdana Menteri, Datuk Seri Ismail Sabri Yaakob supaya mempercepatkan Pilihan Raya Umum Ke-15 (PRU-15).

Menurutnya, Zahid seboleh-bolehnya mahu supaya Parlimen dibubarkan segera agar PRU-15 dapat dilaksanakan pada bulan ini juga.

“Saya fikir tindakan ini (penggantungan) adalah mesej yang nak disampaikan kepada Perdana Menteri (Naib Presiden UMNO) sebab kedua-dua kami merupakan penyokong kuat Perdana Menteri, terutamanya dalam kumpulan Ketua Bahagian.

“Apa pun, saya tetap UMNO dan darah masih ‘biru’ (Barisan Nasional). Kita tunggu sajalah enam tahun, tak lama pun… Cuma enam kali raya saja,” katanya memetik laporan Warta Rakyat, hari ini.

Mengulas lanjut katanya, setakat ini beliau masih belum menerima sebarang surat rasmi dari UMNO berhubung tindakan dikenakan terhadapnya dan hanya dimaklumkan mengenai perkara itu oleh rakan-rakan MT yang hadir dalam mesyuarat, malam tadi.

“Keputusan ini memang mengejutkan sebab saya tak tahu masalah apa yang saya timbulkan. Kalau saya buat salah, tak ada pula Lembaga Disiplin parti panggil.

“Saya difahamkan selepas mengumumkan tindakan terhadap kami semalam, Presiden terus keluar dari bilik mesyuarat tanpa ada perbincangan.

“Maknanya bukan MT yang buat keputusan sebaliknya Zahid yang buat dan klausa mana digunakan, saya pun tak tahu,” katanya.

Mohd Yusof dalam pada itu memaklumkan, beliau sejak dari awal lagi sudah menyatakan kepada Presiden yang dirinya tidak berniat untuk bertanding dalam PRU-15 walaupun namanya disebut-sebut sebagai antara individu yang akan diangkat sebagai calon sekirangnya UMNO diberi ruang bertanding di Parlimen Alor Setar bagi menggantikan MCA.

“Saya awal-awal dah beritahu yang tak minat bertanding. Cumanya kita mahukan kerusi Parlimen Alor Setar itu diberikan kepada UMNO berbanding MCA, BN mampu merampas kerusi di situ. Itu saja,” katanya.

Sebelum ini, Tajuddin turut membidas Zahid dengan mendakwa terlibat dalam surat sokongan kepada Presiden PKR, Datuk Seri Anwar Ibrahim sebagai Perdana Menteri, semasa krisis politik sebelum ini.

Sementara Mohd Yusof pula sebelum ini menawarkan kerusi Parlimen Alor Setar kepada Menteri Kesihatan, Khairy Jamaluddin Abu Bakar selepas Timbalan Presiden UMNO, Datuk Seri Mohamad Hasan meminta untuk memberi laluan kepadanya bertanding di kerusi disandangnya di Rembau.

Untuk rekod, Tajuddin dan Yusof sebelum ini dilihat cenderung mempertahankan Ismail Sabri ekoran serangan dihadapinya daripada kem Zahid.


Selepas PAS sertai PN, formula pengagihan kerusi tak lagi terpakai

Keputusan PAS menyertai Perikatan Nasional (PN) menyebabkan formula pengagihan kerusi sebelum ini yang dipersetujui dengan UMNO tidak lagi terpakai.

Perkara itu disahkan Pengerusi Perhubungan UMNO Selangor, Tan Sri Noh Omar berkata sebelum ini sememangnya sudah ada persefahaman dengan PAS melibatkan pembahagian kerusi, bagaimanapun ia tidak lagi boleh diguna pakai memandangkan parti itu sudah menyertai gabungan politik lain.

“Dari segi pengagihan kerusi, itu dulu, betul masa MN (Muafakat Nasional) dulu. Tetapi sekarang ini bila dah PAS dah masuk PN, jadi formula ini kita tidak boleh pakai lagilah.

“Apa-apa terpulang kepada pucuk pimpinanlah. Kalau MN tak ada dah besok, tak adalah pakai formula ini. Kalau kata kita pergi solo, kita ikutlah,” katanya dipetik laporan Utusan Malaysia.

Formula yang dipersetujui adalah mana-mana kerusi yang dimenangi calon PAS atau UMNO pada Pilihan Raya Umum Ke-14 (PRU-14) kekal ditandingi calon daripada parti terbabit.

Dari segi pengagihan kerusi MN di Selangor sebelum ini, terdapat persetujuan mana-mana kerusi dimenangi atas tiket UMNO tetapi calonnya meninggalkan parti dengan menyertai Bersatu, kerusi terbabit wajib diserahkan semula kepada UMNO.

Untuk rekod, pada 20 Mei lalu, Presiden UMNO, Datuk Seri Ahmad Zahid Hamidi menyifatkan kerjasama UMNO dan PAS menerusi MN sebagai ‘nyawa-nyawa ikan’.

Jelas Noh, pihaknya akur dengan keputusan pucuk pimpinan dan setakat ini masih menunggu keputusan muktamad dibuat kepimpinan tertinggi parti.

“Keputusan muktamad kita akan tunggu daripada pucuk pimpinan, tetapi kita dari segi kawan dan hubungan silaturahim, kita buat kerjasama. Apa salahnya, kalau hari raya dia datang, kalau ada program dia nak datang, datanglah,” katanya lagi.


Lapan pusat mengundi di Hulu Langat mungkin mengalami banjir

Lapan pusat pembuangan undi di Hulu Langat, Selangor, dikenal pasti sebagai kawasan yang bakal mengalami banjir sekiranya berlaku bencana, akan ditutup dan diubah menjadi pusat perlindungan sementara (PPS).

Yang Dipertua Majlis Perbandaran Kajang (MPK) Najmuddin Jemain Majlis berkata pihaknya akan meminta Suruhanjaya Pilihan Raya (SPR) mengatur pusat mengundi alternatif jika keperluan timbul berikutan banjir.

“Keutamaan kami adalah keselamatan rakyat,” katanya semasa mesyuarat penuh lembaga, menurut The Star.

Pada Pilihan Raya Umum Ke-15 (PRU-15) akan datang, 2,363 pegawai akan bertugas menyelia dan mentadbir keseluruhan proses serta meneliti pengiraan undi di sana.

Dewan Seri Cempaka akan digunakan sebagai pusat pencalonan dan penjumlahan undi.

MPK juga telah menyediakan bilik gerakan yang akan berfungsi sebagai bilik mengundi pos di Metro Avenue, pusat komersial di hadapan bangunan majlis itu.

Najmuddin, yang akan bertindak sebagai pegawai pengurus pilihan raya ketika PRU-15 itu, memberi jaminan kepada pengundi bahawa pelan kontingensi telah dilaksanakan susulan kedatangan Monsun Timur Laut.

“Kami telah mengedarkan senarai nombor kecemasan kepada penduduk. Simulasi prosedur menyelamat kecemasan dalam situasi bencana seperti banjir kilat atau cerun runtuh juga telah dilaksanakan,” katanya.

Untuk rekod, berdasarkan ramalan dikeluarkan Jabatan Meteorologi Malaysia, Monsun Timur Laut lazimnya akan bermula pada November dan berakhir pada Mac.

Ketika tempoh ini, negara akan menerima tiupan angin yang konsisten dari arah timur laut di antara 10 hingga 20 kilometer sejam dengan beberapa siri hujan lebat yang menyeluruh juga dijangka berlaku, terutama di negeri Pantai Timur Semenanjung dan barat Sarawak.

Sebelum ini, Jabatan Pengairan dan Saliran Selangor turut mengenal pasti 307 kawasan di negeri itu berisiko dinaiki air pada musim tengkujuh ketika Monsun Timur Laut yang akan datang.

Daripada sembilan daerah, Klang mendahului senarai dengan 65 kawasan, diikuti Hulu Langat (48); Petaling (43); Sepang (40); Kuala Selangor (38); Kuala Langat (29); Gombak (24); Hulu Selangor (11); dan Sabak Bernam (sembilan).

Semalam, SPR menetapkan 19 November 2022 sebagai tarikh pemilih akan membuang undi pada PRU-15, manakala tarikh penamaan calon pula ditetapkan pada 5 November 2022.

Bagi pengundian awal pula, tarikh 15 November 2022 dipilih.


Polis jaga tiga pintu masuk ke KL, kesesakan semakin berkurangan

Aliran trafik di lebuh raya utama dalam keadaan terkawal dan kesesakan hanya berlaku di beberapa kawasan di Utara, Selatan dan Timur menuju ke Lembah Klang setakat tengah hari ini.

Jurucakap Lembaga Lebuhraya Malaysia (LLM) berkata bagi laluan dari timur ke Lembah Klang, kesesakan sepanjang 21 kilometer berlaku dari Karak hingga Bukit Tinggi, lapor Bernama.

“Aliran trafik dari utara dan selatan ke Lembah Klang berada dalam keadaan terkawal dan kesesakan dilaporkan berlaku di kawasan ‘hot spot’ Projek Lebuhraya Utara Selatan (PLUS) di Ipoh Selatan ke Simpang Pulai, kawasan mendaki di Gua Tempurung ke Tapah, Bidor ke Sungkai dan Sungai Buaya ke Rawang,” katanya.

Kata jurucakap berkenaan, bagi laluan dari selatan, kesesakan berlaku di Simpang Ampat ke Pedas Linggi dan Kawasan Rehat dan Rawat Seremban ke Port Dickson.

Tol percuma PLUS dan Lebuhraya Pantai Timur (LPT) yang bermula tengah malam semalam akan berakhir pada 11.59 malam ini.

Sementara itu, polis mengeluarkan sebanyak 1,250 saman kepada pengguna jalan raya menerusi Op Utama yang dilaksana selama tiga hari bermula Jumaat, kata Ketua Jabatan Siasatan dan Penguatkuasaan Trafik Kuala Lumpur Asisten Komisioner Sarifudin Mohd Saleh.

Menurutnya menerusi operasi berkenaan yang diadakan bersempena Op Selamat 18, polis turut menahan 11 lelaki tempatan berumur 15 hingga 47 tahun atas pelbagai kesalahan trafik.

“Daripada 11 yang ditahan, lapan daripadanya ditahan atas kesalahan memandu di bawah pengaruh alkohol, dua lagi didapati menggunakan nombor pendaftaran palsu dan seorang lagi ditahan atas kesalahan menunggang motosikal curi,” katanya.

Op Utama tertumpu kepada pemeriksaan ke atas kenderaan yang diubah suai, pemandu mabuk dan samseng jalanan.

Sarifudin berkata dalam operasi berkenaan juga, polis menahan seorang lelaki kerana didapati positif dan memiliki dadah.

Selain itu, beliau berkata sebanyak 22 motosikal dan tiga kenderaan turut disita atas kesalahan mengubah suai kenderaan dan ekzos.

“Tindakan serta pemeriksaan (dilakukan) oleh Jabatan Pengangkutan Jalan serta Jabatan Alam Sekitar selain pemilik diarah untuk mengubah kepada asal,” katanya.

Sementara itu, beliau berkata polis menempatkan anggotanya di tiga pintu masuk utama ke ibu negara bagi membantu penyuraian trafik susulan pergerakan pulang orang ramai ke kediaman masing-masing selepas cuti Aidilfitri.

Beliau dalam pada itu menasihati pengguna jalan raya agar tidak melakukan kesalahan yang boleh membahayakan nyawa dan pengguna yang lain.

“Kita berharap pengguna jalan raya terutama yang akan memasuki Kuala Lumpur agar berhati-hati dan mematuhi peraturan bagi memastikan keselamatan terjaga dan masing-masing selamat sampai ke destinasi,” katanya.


PH Melaka hantar warkah kepada Agong, bantah bubar DUN

Pakatan Harapan (PH) Melaka mengesahkan sudah menghantar warkah kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara, Kuala Lumpur petang tadi.

Pengerusinya Adly Zahari berkata warkah itu dihantar pada kira-kira 5.50 petang oleh bekas Ahli Dewan Undangan Negeri (ADUN) Pengkalan Batu Datuk Norhizam Hassan Baktee dan bekas ADUN Telok Mas Datuk Noor Effandi Ahmad.

“Warkah berkenaan diterima oleh Wakil Urusan Diraja Istana Negara Ahmad Hanafi Yahya,” katanya lapor Bernama.

Beliau berkata warkah itu dihantar untuk memohon ihsan dan kebijaksanaan Seri Paduka untuk menasihati Yang Dipertua Negeri Melaka Tun Mohd Ali Rustam agar menarik balik tindakan membubarkan Dewan Undangan Negeri (DUN) Melaka pada 4 Okt lepas.

Katanya antara lain, isi kandungan warkah itu menyebut selaras dengan Perkara 8.2(b) Perlembagaan Negeri Melaka, Tun Mohd Ali tidak mempunyai budi bicara untuk mempersetujui permintaan Ketua Menteri Melaka Datuk Seri Sulaiman Md Ali bagi membubarkan DUN.

Adly berkata ia seharusnya dielakkan kerana telah membuka laluan untuk Pilihan Raya Negeri (PRN) semasa usaha membendung wabak COVID-19 masih berada di tahap pemulihan sekali gus mengancam nyawa rakyat dan ekonomi negara ketika pandemik belum terkawal sepenuhnya.

“Yang Dipertua Negeri sepatutnya menjalankan proses pertemuan dengan kesemua 28 ADUN untuk menentukan kehilangan sokongan majoriti ADUN ke atas Ketua Menteri dan kepunyaan sokongan majoriti ADUN ke atas ADUN yang dicalonkan oleh kami mengikut Perlembagaan Negeri Melaka (Proses Penentuan Ketua Menteri).

“Proses Penentuan Ketua Menteri tidak sepatutnya dilaksanakan dengan cara tergesa-gesa terutama sewaktu Yang Dipertua Negeri menjalani kuarantin kendiri dari 30 Sept hingga 7 Okt,” katanya.

Beliau berkata surat itu ditandatangani oleh beliau, Norhizam, Noor Effandi, bekas ADUN Sungai Udang Datuk Seri Idris Haron dan bekas ADUN Pantai Kundor Datuk Nor Azman Hassan.

Suruhanjaya Pilihan Raya menerima pemakluman rasmi berhubung pembubaran DUN Melaka penggal ke-14 pada Isnin lepas daripada Speaker DUN Melaka Datuk Seri Ab Rauf Yusoh setelah kerajaan negeri yang dipimpin UMNO hilang majoriti dalam DUN.

Berdasarkan Fasal (4) Perkara 19 Perlembagaan Negeri Melaka, pilihan raya hendaklah diadakan dalam tempoh 60 hari daripada tarikh pembubaran DUN itu.


Polis tahan jurujual alat komputer kes ciapan vaksin RM70 juta

Polis menahan seorang jurujual peralatan komputer bagi membantu siasatan berhubung satu ciapan menerusi akaun Twitter berkaitan pembelian vaksin berjumlah RM70 juta, tengah malam tadi.

Timbalan Pengarah Jabatan Siasatan Jenayah (JSJ) (Siasatan dan Perundangan) Bukit Aman, Datuk Mohd Azman Ahmad Sapri, berkata lelaki berusia 36 tahun itu ditahan di kawasan Kota Damansara, Petaling Jaya, pada jam 12.05 tengah malam tadi.

Beliau berkata penahanan dilakukan oleh sepasukan polis daripada Unit Siasatan Jenayah Terkelas (USJT) Bahagian Pendakwaan dan Undang-undang (D5) JSJ Bukit Aman hasil laporan ‘profiling’ yang dikeluarkan Suruhanjaya Komunikasi dan Multimedia (SKMM).

“Kita turut merampas satu telefon bimbit, sebuah router dan modem yang dipercayai mempunyai kaitan dengan siasatan kes ini,” katanya dalam kenyataan, hari ini.

Beliau berkata ciapan di akaun Twitter abah@chairmanGLC itu adalah mengenai peruntukan RM70 juta bagi membeli vaksin dan dimuat naik pada 29 Mei lalu.

Ciapan itu berbunyi “Betul. MySejahtera tak dapat funding RM70 juta tu. MySejahtera and current portal are exclusive of the budget. The one yang dapat funding RM70 juta tu adalah team yang manage AstraZeneca. From the booking sampailah cucuk vaksin. Dan main con dia adalah..jeng jeng jeng”.

Mohd Azman berkata ciapan itu mendapat 4,707 ciapan semula, 115 ciapan semula bersama komen dan 3,783 tanda suka.

“Susulan tangkapan itu, suspek direman satu hari, hari ini dan siasatan dijalankan mengikut Seksyen 4(1) Ordinan Darurat (Kuasa-kuasa Perlu) (No.2) 2021,” katanya.

Seksyen itu memperuntukkan kesalahan mana-mana orang yang melalui apa-apa cara dengan niat untuk menyebabkan atau berkemungkinan menyebabkan ketakutan atau kebimbangan kepada orang awam atau mana-mana golongan awam, mengadakan, menawarkan, menerbitkan, mencetak, mengedarkan, mengelilingkan atau menyebarkan apa-apa berita tidak benar.

“Jika disabitkan kesalahan boleh didenda tidak melebihi RM100,000 atau penjara tiga tahun atau kedua-duanya sekali.


Rakyat Jepun mula mengundi hari ini

Dianggarkan lebih 106 juta penduduk Jepun akan keluar untuk melaksanakan tanggungjawab mengundi dalam pilihan raya umum (PRU) negara itu hari ini.

Seramai 1,051 calon dari seluruh negara itu akan bertanding merebut 465 kerusi di Dewan Perwakilan dalam PRU kali ini.

Proses pengundian akan berjalan hari ini, dengan Perdana Menteri Jepun, Fumio Kishida masih menaruh harapan tinggi untuk meraih kemenangan dalam pemilihan itu.

Sementara itu, pemilihan ini sekali gus akan menentukan sama ada Kishida akan terus memegang jawatan tertinggi itu atau tidak, ketika krisis ekonomi dan kebimbangan virus Covid-19 yang semakin berlarutan di negara itu.

Sebelum ini, Kishida dipilih menjadi pemimpin Parti Liberal Demokratik (LDP) pada bulan lalu selepas mantan Perdana Menteri, Yoshihide Suga mengumumkan perletakan jawatan, setelah hampir setahun menyandang jawatan itu.

Perletakan jawatan oleh Suga adalah kerana rakyat Jepun tidak berpuas hati dengan cara pentadbirannya terutama ketika menangani pandemik Covid-19.

Sebelum ini, Kishida semasa berkempen berjanji untuk menawarkan pakej rangsangan ekonomi baharu kepada rakyatnya yang bernilai trilion yen bagi menangani kesan pandemik Covid-19 di Jepun. – Agensi


Wanita rugi lebih RM100,000 ditipu kekasih dalam talian

Seorang wanita tempatan berusia dalam lingkungan 40-an kerugian lebih RM100,000 dipercayai akibat ditipu seorang lelaki dalam satu penipuan percintaan dalam talian, sejak April lepas.

Ketua Polis Johor Datuk Kamarul Zaman Mamat berkata wanita berkenaan yang bekerja di sebuah institusi pendidikan, telah mula berkenalan dengan lelaki berkenaan sejak penghujung bulan Mac selepas mendapat pesanan ringkas daripada suspek menerusi aplikasi Messenger, yang kemudiannya diteruskan menerusi aplikasi WhatsApp, menurut laporan Bernama.

Beliau berkata suspek kemudiannya memberitahu mangsa yang dia akan ke Malaysia bagi urusan tuntutan pampasan kematian bapanya di sebuah syarikat di Sarawak.

Kamarul Zaman berkata pada pertengahan bulan April lepas, lelaki itu mendakwa telah sampai di Malaysia dan menghubungi mangsa bagi mendapatkan bantuan kewangan untuk membiayai kos penginapan dan juga bayaran kepada Bank Dunia untuk urusan pengeluaran wang berjumlah US$5.5 juta.

“Mangsa turut dijanjikan sejumlah wang yang lumayan sekiranya dapat memberikan bantuan kewangan tersebut.

“Tertarik dengan tawaran yang diberikan, antara 11 April tahun ini sehingga 12 Jun lepas, mangsa telah melakukan 11 transaksi pemindahan wang daripada akaun miliknya ke dalam akaun bank yang diberikan suspek melibatkan jumlah keseluruhan RM142,080,” kata Kamarul Zaman dalam satu kenyataan, hari ini.

Kes itu disiasat di bawah Seksyen 420 Kanun Keseksaan.

Beliau berkata Polis Kontinjen Johor telah menerima laporan sebanyak 64 kes penipuan dalam talian, melibatkan warga pendidik sebagai mangsa dengan kerugian lebih RM2.5 juta bagi tempoh 1 Januari tahun ini sehingga 15 Julai lepas.

Justeru, beliau menasihati orang ramai agar jangan mudah terpedaya atau percaya pada individu yang baharu dikenali melalui media sosial terutama apabila berurusan secara dalam talian bagi mengelakkan mereka menjadi mangsa penipuan.


Menjelang tamat MoU dengan Ismail Sabri, Anwar kata kerajaan ‘bangang’ pula

Datuk Seri Anwar Ibrahim membidas kerajaan dipimpin Perdana Menteri Datuk Seri Ismail Sabri Yaakob kerana lambat bertindak dalam menangani kenaikan harga barang yang dihadapi rakyat ketika ini.

Ketua Pembangkang itu melabel kerajaan Ismail Sabri sebagai “bangang” kerana tidak mengambil langkah awal dalam membendung kos sara hidup rakyat, kritikan keras itu hadir menjelang tamatnya perjanjian memorandum persefahaman (MoU) pada 31 Julai ini.

“Harga barang sudah naik enam bulan sebelum Raya Puasa, ini nak masuk Raya Haji, lepas ini Raya Cina, baru minggu lalu tubuh jawatankuasa Kabinet, ini kerajaan apa?

“Saya pernah beberapa tahun dalam kementerian, dengar saja nak naik harga barang, sebelum naik sebulan, dua bulan sebelum nak raya kita tubuh jawatankuasa Kabinet tangani masalah, jadi boleh kawal harga.

“Sekarang harga sudah naik melambung RM13, RM14 1kg ayam baru buat jawatankuasa Kabinet…’bangang’, tak membantu sama sekali masalah rakyat, tak prihatin,” katanya dipetik laporan FMT.

Anwar berucap semasa ceramah jelajah harapan Selangor di Tanjong Karang malam tadi.

Untuk rekod, Ismail Sabri minggu lalu penubuhan Pasukan Khas Jihad Tangani Inflasi bagi membantu rakyat menghadapi cabaran peningkatan kos sara hidup.

Pasukan tersebut dipengerusikan Menteri Komunikasi dan Multimedia Tan Sri Annuar Musa.

Pasukan itu akan bertanggungjawab mengumpul data daripada semua kementerian, agensi berkaitan dan orang ramai bagi merangka strategi dan menyelaras usaha untuk mengatasi inflasi dan kesannya terhadap harga barang.

Pasukan petugas lain termasuk Menteri Kewangan Datuk Seri Tengku Zafrul Abdul Aziz; Menteri Pertanian dan Industri Makanan Datuk Seri Ronald Kiandee; Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi; Menteri di Jabatan Perdana Menteri (Ekonomi) Datuk Seri Mustapa Mohamed; dan Ketua Setiausaha Negara Tan Sri Mohd Zuki Ali.

Malaysia kini sedang menghadapi krisis kos sara hidup di mana harga makanan ruji dan keperluan meningkat secara mendadak dan stabil sejak awal tahun.

Pada 13 September tahun lepas, Kerajaan dipimpin Ismail Sabri dan blok pembangkang, Pakatan Harapan (PH) memeterai MoU membentuk kerjasama dwipartisan merangkumi pemerkasaan pelan Covid-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) serta pembentukan Jawatankuasa Pemandu.

Untuk rekod, pada April lalu UMNO berkata sudah membuat pendirian tidak akan menyokong Ismail Sabri untuk menyambung MoU tersebut, ia berkemungkinan bakal memberi laluan kepada pilihan raya umum ke-15 (PRU-15) diadakan pada tahun ini juga.


Pembangkang tidak dapat cari kesilapan dalam inisiatif diperkenal kerajaan Anwar

Menteri Komunikasi dan Digital, Fahmi Fadzil menyifatkan pembangkang tidak dapat mencari kesilapan dalam pelbagai inisiatif yang diperkenalkan oleh kerajaan pimpinan Datuk Seri Anwar Ibrahim.

Beliau yang juga Pengarah Komunikasi Pakatan Harapan (PH) itu berkata ia menyebabkan Perikatan Nasional (PN) terpaksa menggunakan sensasi politik kerana tidak dapat mengkritik dasar kerajaan campuran itu.

“Sebagai contoh, inisiatif Jualan Rahmah membantu (pengguna) jimat 30% hingga 40% daripada perbelanjaan biasa mereka untuk barangan runcit. Kita juga meningkatkan bantuan e-Tunai Belia Rahmah untuk pelajar institusi pengajian tinggi kepada RM200 daripada RM150 (di bawah ePemula) sebelum ini.

“Tetapi, PN tidak menjadikan inisiatif ini sebagai isu kerana mereka tahu tidak boleh mempertikaikannya,” katanya dalam satu wawancara dengan FMT.

Menurut Fahmi, siasatan berterusan polis terhadap Presiden PAS, Tan Sri Abdul Hadi Awang berhubung kenyataan didakwa menyentuh kaum, agama dan institusi diraja (3R) adalah contoh utama gaya politik kontroversi PN.

Fahmi turut menyentuh isu pendakwah PAS, Syeikh Muhd Zainul Asri Romli yang terpaksa memohon maaf kerana melabel saingan parti Islam itu sebagai ‘musuh Allah’.

Dalam permohonan maafnya itu, Zainul Asri menjelaskan isu berkenaan telah disalah tafsir dan ucapan tersebut tidak ditujukan kepada mana-mana pihak namun ucapan tersebut membangkitkan kemarahan PH.

Untuk rekod, Pengerusi DAP, Lim Guan Eng juga kini disiasat polis susulan ucapan yang dibuat 7 Julai lalu dalam sebuah majlis yang mendakwa jika PN menguasai Pulau Pinang tokong Buddha akan dirobohkan dan sekatan beragama turut berlaku.

Dalam pada itu, Fahmi turut menyeru agar semua pihak bertanding dengan sihat tanpa menyentuh isu 3R serta fokus kepada isu dasar dan hujah yang matang.

Sebelum ini Fahmi menerima kritikan warga net apabila mengancam penonton siaran langsungnya di TikTok yang mengkritiknya dan kerajaan sambil mengatakan agar tidak menyalahkan dirinya jika ada kereta polis ‘melawat’ rumah mereka.

“Kamu semua yang menyertai sesi langsung saya dan membuat kenyataan seperti ini, kamu sedang dipantau oleh pihak berkuasa.

“Jangan marah saya jika ada panggilan atau kereta peronda di luar rumah anda. Kami pantau, jaga diri,” katanya yang mendapat kritikan pelbagai pihak.

Dalam wawancara sama, Fahmi menolak tanggapan PRN pada 12 Ogos ini menjadi pungutan suara terhadap kepimpinan Anwar dan beliau yakin keputusan di Selangor, Negeri Sembilan dan Pulau Pinang akan memihak kepada PH memandangkan rakyat berpuas hati dengan pentadbiran negeri itu.


Individu lengkap vaksin kurang masuk hospital jika dijangkiti: Kajian

Individu dewasa yang melengkapkan dua dos suntikan vaksin kemungkinan besar tidak akan mengalami gejala kritikal sekiranya dijangkiti virus Covid-19 untuk jangka masa yang panjang, menurut laporan penyelidikan sepasukan pakar di Britain.

Penyelidikan oleh pakar dari Kings’s College London yang diterbitkan di dalam The Lancet Infectious Diseases semalam menunjukkan 73 peratus individu yang menerima dua dos vaksin tidak perlu dimasukkan ke hospital.

“Pihak kami mendapati bahawa mereka yang dijangkiti kemungkinan akan mengalami gejala selama 28 hari sahaja selepas mereka lengkap menerima dua dos suntikan vaksin,” menurut laporan itu.

Sementara itu, mereka yang telah diberi vaksin sepenuhnya hanya melaporkan gejala yang lebih ringan daripada mereka yang tidak menerima vaksin langsung.

Pasukan itu melakukan analisis data terhadap dua juga individu yang menunjukkan simptom, ujian dan status vaksinasi melalui aplikasi Kajian Simptom Covid-19 United Kingdom sejak Disember hingga Julai lalu.

Daripada jumlah itu, 6,030 disahkan positif Covid-19 sekurang-kurangnya dua minggu setelah suntikan pertama dan 2,370 positif setelah hampir seminggu mendapatkan suntikan dos kedua.

Britain semalam merekodkan 38,154 kes baharu dan 178 kematian yang dilaporkan, menjadikan angka pada 27 Ogos hingga 2 September telah meningkat kepada 236,152 kes, turun satu peratus berbanding minggu sebelumnya.

Selain itu, kajian juga mendapati individu dewasa yang berumur 60 tahun ke atas lebih cenderung tidak mempunyai gejala kritikal berbanding mereka yang tidak divaksin, sekali gus menunjukkan keberkesanan vaksin dapat melindungi golongan itu kerana mereka lebih terdedah dengan jangkitan yang lebih teruk.

Sehingga 1 September, hampir 48 juta rakyat Britain telah menerima suntikan dos pertama, dan lebih dari 43 juta pula telah mendapat suntikan bagi dos kedua.

Ketua pasukan penyelidik itu, Dr Claire Steves berkata dari segi beban Long Covid (gejala pasca Covid) penyelidikan kumpulannya mendapati mengambil vaksinasi berganda mampu mengurangkan risiko dijangkiti virus kali kedua, tetapi jika berasa mempunyai simptom Covid-19, ia adalah gejala lama.

Laporan itu juga menyatakan adalah jelas bahawa vaksin membangun tembok pertahanan terhadap virus dan merupakan cara terbaik untuk melindungi orang ramai dari berdepan serangan serius. – Agensi


Mengubah perjalanan demokrasi dalam zaman pandemik

Pada tahun 1996, saya bertugas sebagai seorang intern di Pusat Pengajian Kepimpinan dan Pembangunan – sebuah badan pemikir tempatan – tatkala mengejar ijazah undang-undang di Universiti Islam Antarabangsa Malaysia.

Tempat kegemaran saya dalam pejabat adalah sebuah perpustakaan kecil dengan satu koleksi buku-buku yang bagus mengenai politik, ekonomi dan masyarakat. Perpustakaan ini adalah tempat persembunyian saya.

Bila membaca buku-buku undang-undang dan kes-kes mahkamah, yang agak membosankan bagi saya, saya beralih kepada membaca buku-buku mengenai politik dan masyarakat, yang menyegarkan minda saya untuk melihat dunia dari sudut dan perspektif yang berbeza.

Salah sebuah buku itu adalah Republik Elektronik: Membentuk Semula Demokrasi Amerika dalam Zaman Maklumat, ditulis oleh Lawrence K. Grossman, mantan ketua Berita NBC. Buku itu diterbitkan pada tahun 1995.

Dengan kemunculan teknologi maklumat dan komunikasi (ICT) pada awal tahun 1990-an, Grossman membayangkan penggunaan ICT sebagai satu alat dalam proses politik dan pemerintahan yang akan membawa kepada munculnya demokrasi langsung.

Seperti apa yang dilakukan oleh Greek purba, rakyat terlibat secara langsung dalam pembuatan dasar dan undang-undang tanpa melalui wakil-wakil rakyat sebagai orang tengah.

Beliau juga menunjukkan bahawa dengan penggunaan ICT, wakil-wakil rakyat tidak perlu berada secara fizikal di Capitol Hill untuk melibatkan diri dalam perbahasan dan meluluskan undang-undang.

Pada mulanya, saya mendapati idea Grossman agak bersifat revolusioner dan sukar dilaksanakan. Ini adalah zaman dalam mana idea kita mengenai ICT lebih banyak berkisar di sebalik mel Yahoo dan carian Yahoo. Tidak ada Google, Facebook, Twitter, TikTok, Instagram atau Zoom.

Lebih dua dekad kemudian, idea beliau sekarang tidaklah terlalu teruk. Sejak itu, sudah ada pelbagai buku dan artikel jurnal mengenai demokrasi elektronik (E-democracy) atau demokrasi digital. E-democracy sudah menjadi satu bidang pengajian penting dalam sains politik.

Hakikatnya, kita hidup dalam zaman separuh demokrasi langsung. Ya, wakil-wakil rakyat kita meluluskan undang-undang di Parlimen dan menteri-menteri membuat dasar di Putrajaya.

Selalunya, undang-undang dan dasar ini dibentuk oleh pendapat awam, digerakkan oleh rakyat, yang mengambil bahagian dalam debat-debat maya di media sosial dan Internet.

Saya percaya, sebahagian menteri dan ahli-ahli Parlimen (MP) mungkin terdorong untuk memandang sepintas lalu kepada Google sebelum mereka bercakap di Parlimen untuk memastikan apa yang mereka katakan adalah selaras dengan sentimen awam.

Gabungan undian pendapat awam, data besar dan analisis media sosial menjadikan apa yang netizen sebutkan dalam media sosial lebih diterima, yang akhirnya mempengaruhi pembuatan dasar kerajaan.

Hari ini, kerajaan, juga mesti menjadi lebih responsif kepada suara rakyat yang diluahkan melalui media sosial. Sesetengah dasar malah disemak semula bila berhadapan dengan pandangan keras daripada netizen.

Apakah ini berdolak-dalik? Sesetengah mungkin berkata begitu. Tetapi hakikatnya ialah, sesiapa sahaja yang bertanggungjawab ke atas pembuatan dasar dalam zaman letupan media sosial, mesti bersifat responsif bukan sahaja kepada pandangan-pandangan wakil-wakil rakyat atau pakar-pakar dalaman, tetapi lebih penting lagi, pandangan-pandangan rakyat — kamu, saya dan insan di jalanan.

Sama ada kita menyedarinya atau tidak, kita hidup dalam zaman separuh demokrasi langsung. Kerana kita masih mempunyai wakil-wakil rakyat atau MP untuk meluluskan undang-undang bagi pihak diri kita. Apakah mereka masih memainkan peranan penting sebagai pembuat undang-undang? Ya, mereka masih. Itu adalah kerja sebenar mereka.

Tetapi MP atau Ahli Dewan Undangan Negeri kita bukan pembuat undang-undang sepenuh masa. Mengapa? Mereka, juga, mesti berkhidmat kepada pengundi mereka, dari mengedarkan bakul-bakul makanan kepada pihak yang memerlukan ke memantau pembaikian jalan berlubang.
Ini telah menimbulkan keraguan ke atas tugas sebenar MP sebagai pembuat undang-undang. Sesetengah pihak, yang mahukan MP memberi masa yang lebih untuk membahaskan rang undang-undang dan menyoal siasat menteri-menteri mengenai dasar-dasar kerajaan, telah mendesak supaya Parlimen bersidang lebih kerap. Pada sesi terakhir, Dewan Rakyat bersidang untuk tempoh selama hanya 62 hari.

Ya, Dewan Rakyat boleh bersidang lebih kerap. Tetapi ini juga bermakna MP akan meluangkan masa lebih sedikit dalam kawasan mereka kerana mereka terpaksa berada di Kuala Lumpur bila Parlimen bersidang.

Sidang terakhir memakan masa lebih kurang dua bulan, dari 7 Oktober ke 5 Disember 2020. Ini bermakna, mereka hilang dari kawasan mereka untuk satu tempoh yang agak lama. Kebanyakan mereka mengambil masa hujung minggu untuk melawat kawasan mereka. Mengimbangi antara tugasan mereka sebagai pembuat undang-undang (Yang Berhormat) dan ‘orang gaji rakyat’ (Yang Berkhidmat) bukanlah mudah.

Tetapi apakah ini akan berubah nanti? Saya tidak akan bersikap terlalu optimistik. Tetapi saya boleh merasa angin perubahan.

Cadangan Parlimen hibrid mungkin akan membawa perubahan ini. Jika cadangan ini terlaksana, MP tidak perlu hadir secara fizikal di Parlimen. Mereka boleh berada dalam kawasan mereka tatkala menanyakan soalan kepada menteri-menteri, melibatkan diri dalam perbahasan-perbahasan Parlimen, dan membuat undian ke atas rang undang-undang.

Mereka boleh menghadiri sidang Dewan Rakyat di celah-celah melawat penduduk-penduduk kampung dan memantau projek-projek pembangunan dalam kawasan mereka. Tidak kira berapa lama sesi sidang, mereka boleh terus melakukan tugasan sebagai Yang Berkhidmat.

Mudah-mudahan, pelancaran 5G di bawah inisiatif MyDigital dan Jendela akan membekalkan sambungan lebih baik, yang akan membolehkan MP untuk menghadiri sidang Parlimen maya tanpa gangguan sekejap-sekejap dan mengizinkan pegawai-pegawai mereka untuk membuat penyelidikan atas talian yang lebih baik untuk mendapat bahan atau input untuk perbahasan Parlimen mereka.

Bukan hanya MP, menteri-menteri dan timbalan-timbalan menteri juga mungkin menjawab soalan-soalan Parlimen atau membentangkan rang undang-undang secara maya dari pejabat-pejabat mereka. Mereka boleh melakukannya di celah-celah mempengerusikan mesyuarat-mesyuarat dan menghadiri temujanji-temujanji.

Saya telah menguruskan jadual perdana menteri (PM) untuk beberapa ketika. Sewaktu sidang Parlimen, semua mesyuarat dipengerusikan oleh PM diadakan di Parlimen. Kenapa? Kerana beliau mesti hadir secara fizikal. Saya pasti menteri-menteri lain juga berbuat demikian.

Jadi bila Parlimen bersidang, mereka yang datang bukan hanya MP tetapi juga pegawai-pegawai kerajaan dan mereka yang terlibat dalam mesyuarat-mesyuarat tersebut.

Ini bukanlah satu amalan baik, khususnya sewaktu pandemik. Malah tanpa pandemik pun, amalan begini adalah agak membebankan dan tidak efisien.

Saya percaya sidang Parlimen secara maya akan meningkatkan efisiensi. Menteri-menteri boleh beralih dengan mudah dari menjawab soalan-soalan Parlimen ke mempengerusikan mesyuarat-mesyuarat tanpa perlu bergerak dari satu tempat ke tempat lain secara fizikal. Hanya masuk dan keluar dari satu mesyuarat ke mesyuarat lain dengan memetik ikon pada skrin.

Pegawai-pegawai, juga, mungkin tidak perlu meninggalkan kerja mereka di kementerian dan jabatan mereka. Hanya menonton siaran langsung perbahasan Parlimen dan masuk ke mesyuarat Zoom untuk memberi taklimat kepada menteri-menteri mengenai isu-isu yang ditimbulkan oleh MP sewaktu perbahasan. Dokumen-dokumen berkaitan boleh dikongsi atas talian.

Apakah ini sesuatu yang baharu dalam kerajaan kita? Tidak.

Mesyuarat-mesyuarat Kabinet sudah dilangsungkan atas talian untuk beberapa bulan. Menteri-menteri tidak lagi berkumpul di Pejabat PM setiap pagi Rabu. Mereka hanya perlu membuka skrin untuk hadir. Kertas-kertas Kabinet juga dikongsi melalui platform digital.

Mesyuarat dwi-mingguan Majlis Tindakan Ekonomi dan mesyuarat-mesyuarat lain membabitkan pegawai-pegawai kanan kerajaan juga sudah dilangsungkan atas talian.

Malah temujanji-temujanji juga boleh dibuat atas talian — melalui persidangan video. Ini adalah norma baharu.

Jadi, apakah Parlimen hibrid adalah jalannya?

Saya akan katakan, ya.

Saya percaya, ia bukan hanya menjadi satu langkah sementara untuk menangani isu penjarakan fizikal sewaktu pandemik. Ia perlu berkembang menjadi satu ciri tetap sistem Parlimen kita.

Tambahan pula, idea pembuat undang-undang tidak hadir secara fizikal di Parlimen bukan sesuatu yang baharu. Grossman membayangkan idea ini dalam konteks politik Amerika lebih 20 tahun dahulu.

Kita sepatutnya telah melaksanakannya lebih awal. Tetapi ia memerlukan pandemik yang meragut nyawa untuk mengubah cara kita berfikir.

Datuk Dr Marzuki Mohamad
Ketua Setiausaha Sulit kepada Perdana Menteri
Profesor Madya di Jabatan Sains Politik, Universiti Islam Antarabangsa Malaysia

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Itu bukan pandangan DAP, kata Anwar ulas kenyataan kontroversi Ramasamy

Datuk Seri Anwar Ibrahim terpaksa tampil membuat penjelasan susulan kritikan dan kecaman kenyatan kontroversi Timbalan Ketua Menteri II Pulau Pinang, P Ramasamy semalam.

Bagi meredakan tekanan terhadap kerajaan campuran tersebut, Perdana Menteri berkata gesaan pemimpin veteran DAP, Ramasamy itu bukan pendirian rasmi parti tersebut dan hanya pandangan peribadi beliau.

“Itu pandangan peribadi dia. Kalau perlu timbang, kita timbang. Tapi itu pun bukan pandangan DAP.

“Perkara ini kita tidak buka saluran untuk kita pertimbangkan kerana keadaan sekarang, saya tidak fikir itu satu masalah.

“Tapi kita jangan melarang orang bercakap, memberi pandangan. Boleh (beri pandangan) tapi ia tidak mempengaruhi keputusan DAP dan tidak mempengaruhi keputusan kerajaan,” katanya dipetik laporan Malaysiakini.

Ramasamy dalam satu kenyataan semalam, menggesa kerajaan Anwar, melakukan reformasi dalam sektor perkhidmatan awam, supaya ia tidak lagi hanya didominasi oleh satu kaum.

Katanya, perdebatan bahawa penyertaan ramai orang Melayu dalam sektor awam, bagi mengimbangi dominasi kaum Cina dalam ekonomi seperti dinyatakan bekas Perdana Menteri, Tun Dr Mahathir Mohamad, tidak lagi boleh diguna pakai.

Ramasamy berkata, dasar perkauman sedemikian tidak lagi boleh dipertahankan terutama ketika kerajaan sekarang berada di tampuk kuasa.

“Memandangkan kepelbagaian ekonomi mengenai pemilikan dan kawalan adalah tidak masuk akal untuk memastikan perkhidmatan awam kekal sepenuhnya di tangan orang Melayu.

“Dasar perkauman seperti itu tidak boleh dipertahankan lagi, bukan apabila kerajaan perpaduan berkuasa,” katanya dipetik dalam kenyataan di hantaran akaun Facebook miliknya.

Justeru itu, katanya, Perdana Menteri perlu segera menangani isu dominasi satu kaum dalam perkhidmatan awam.


Kematian meningkat semula semalam

Kes kematian harian akibat komplikasi Covid-19 dalam tempoh 24 jam semalam (Sabtu, 19 Mac 2022) meningkat semula, setelah turun kepada 59 kes pada Jumaat, menurut laporan Kementerian Kesihatan (KKM) hari ini.

Dalam tempoh itu seramai 85 pesakit Covid-19 meninggal dunia, termasuk 23 kes membabitkan kematian di luar fasiliti kesihatan sebelum dibawa ke hospital dan dikategorikan sebagai kes ‘brought in death’ (BID).

Jumlah terbaharu itu menjadikan kumulatif kematian akibat Covid-19 di Malaysia sejak awal 2020 hingga semalam meningkat kepada 34,329 kes, termasuk 7,199 kes BID.

Bagaimanapun tiada maklumat diberikan sama ada 23 kes BID semalam turut melibatkan 273,974 pesakit yang menjalani kuarantin di rumah.

Pesakit yang diarah menjalani kuarantin di rumah adalah mereka yang positif Covid-19, tetapi mempunyai gejala ringan atau tiada gejala (asimptomatik) dan tidak memerlukan rawatan yang intensif.

Berikut adalah jumlah kes kematian mengikut kumpulan umur pada minggu ini bagi seluruh negara:

Data laman sesawang CovidNOW yang dikemas kini tengah malam tadi menunjukkan Johor mencatat kematian tertinggi sebanyak 18 kes, menjadikan kumulatif sebanyak 4,325 kes.

Sehingga semalam negeri itu mencatat 360,932 kumulatif kes positif, dengan 337,291 pesakit telah pulih, dan 19,316 kes aktif.

Daripada jumlah kes aktif itu seramai 18,358 pesakit menjalani kuarantin di rumah; 82 ditempatkan di PKRC; 842 dimasukkan ke hospital; dan 34 dirawat di unit rawatan rapi dengan 24 daripadanya memerlukan alat bantuan pernafasan.

Sementara itu, Perak mencatat 17 kes kematian semalam, diikuti Selangor (15 kes); Kedah (10); Pulau Pinang (lima); masing-masing empat di Melaka serta Pahang; masing-masing tiga di Kelantan serta Kuala Lumpur; masing-masing dua di Sabah dan Sarawak dan masing-masing satu kes di Terengganu serta Putrajaya.

Tiada kes kematian akibat Covid-19 direkodkan di Negeri Sembilan, Perlis dan Labuan, semalam.

Pecahan kes berkaitan Covid-19 di setiap negeri sehingga 19 Mac 2022.


England ke separuh akhir bertemu Denmark

England melangkah bergaya ke separuh akhir apabila menundukkan Ukraine empat gol tanpa balas pada pertemuan suku akhir di Stadio Olimpico, Rome, Itali, pagi ini.

Harry Kane mencipta rekod EURO 2020 apabila menjadi penjaring gol terpantas pada minit ke 4, susulan gerakan cantik dari sebelah kiri England, dengan penyerang Manchester City, Raheem Shaquille Sterling bergandingan bersama sayap kiri Manchester United, Luke Shaw, sebelum dia membuat hantaran kepada Kane untuk menerjah bola ke gol Ukraine.

Gol awal itu membuatkan Ukraine tersentak di samping melakukan beberapa asakan berbahaya ke pintu gol England.

Pemain pertahanan England, Kyle Walker melakukan kesilapan memberikan Ukraine peluang, tetapi gagal dimanfaatkan. Sepakan rendah Roman Yaremchuk ke kiri gawang diselamatkan Jordan Pickford.

Kedudukan 1-0 kekal sehingga separuh masa tamat dengan secara keseluruhannya England mengawal permainan, sementara Ukraine lebih banyak bertahan asakan bertubi-tubi lawan, terutama daripada pemain lincah England Sterling dan Shaw.

Carta separuh akhir

Separuh masa kedua bermula, dan sebagaimana permulaan awal, England membuat kejutan sekali lagi pada minit 48 apabila Harry Maguire menanduk masuk bola selepas mendapat hantaran Shaw.

Gandingan Shaw dan Sterling memang menjadi. Kedua-duanya memberi amaran kepada Denmark pada separuh akhir, jam 3 pagi Khamis depan di Stadium Wembley, England.

Selang beberapa minit selepas jaringan Maquire, Sterling membiarkan Shaw berlari ke kiri England dan melakukan hantaran, sebelum sayap kiri United itu melambungkan bola kepada Kane yang mudah menanduk bola ke gawang lawan pada minit 52 menjadikan kedudukan 3-0.

Pada minit ke 65, Jordan Henderson pula mengambil giliran untuk menghukum kesebelasan Ukraine apabila menanduk masuk bola ke gawang Ukraine, menjadikan kedudukan 4-0.

Kedudukan itu kekal sehingga wisel penamat ditiupkan, sekali gus membawa England untuk bertemu Denmark di gelanggang sendiri pada pertemuan separuh akhir nanti.

Terdahulu Denmark menundukkan Republik Czech 2-1.


Siasat bagaimana individu tak divaksin boleh keluar negara

Bagaimana individu tidak divaksinasi boleh terlepas keluar negara melalui lapangan terbang antarabangsa, akan disiasat, kata Menteri Dalam Negeri Datuk Seri Hamzah Zainuddin.

Beliau berpendapat perkara sedemikian tidak sepatutnya berlaku, tatkala varian Omicron yang pantas menular semakin merebak, dan pihak Jabatan Imigresen pula tidak boleh dipersalahkan dalam hal itu.

Ada kekeliruan antara agensi kerajaan bertanggungjawab melakukan pemeriksaan terhadap individu tanpa vaksin yang bebas keluar masuk ke negara ini melalui lapangan terbang antarabangsa, katanya.

Jabatan Imigresen pula katanya, tidak boleh dipersalahkan dalam hal ini kerana setiap individu yang melalui pemeriksaan membawa pas pelepasan.

“Sepatutnya sebelum mereka ambil ‘boarding pass’ lagi… di situlah harus ada pemeriksaan, sama ada pengembara ini sudah mendapatkan vaksin atau belum, sebelum melalui pemeriksaan Jabatan Imigresen.

“Ketika melalui pemeriksaan Jabatan Imigresen pula, apabila kita sudah melakukan pemeriksaan berkaitan dokumentasi perjalanan dan individu itu memiliki pas pelepasan, maka kita akan benarkan dia lalu,” katanya

Hamzah mengakui berlaku sedikit kekhilafan kerana kejadian itu adalah di luar jangkaan malah belum pernah berlaku sebelum ini.

“Kita akan bincang semula dengan semua syarikat penerbangan supaya jika selepas ini mereka dapat memperbaiki lagi proses pemberian pas pelepasan kepada mana-mana individu atau penumpang, sebagai contoh sebelum pas pelepasan diberikan pekerja di kaunter penerbangan boleh memeriksa sama ada individu itu sudah divaksin atau belum,” katanya.

Semalam, Kementerian Kesihatan Malaysia (KKM) mendedahkan terdapat jemaah umrah yang dijangkiti varian Omicron tidak menerima sebarang vaksin dan dibenarkan pergi mengerjakan ibadah itu.

Sebanyak 14 peratus daripada 122 jemaah umrah yang dijangkiti varian Omicron tidak menerima sebarang vaksinasi, kata Menteri Kesihatan Khairy Jamaluddin.

Menurutnya bagaimana kebenaran boleh diberikan kepada mereka untuk mengerjakan umrah dalam keadaan mereka tidak divaksinasi akan disiasat.


Tak mahu UMNO dipersalahkan jika kes Covid-19 naik: Sulaiman

Datuk Seri Sulaiman Md Ali tidak mahu UMNO dipersalahkan sekiranya jangkitan kes Covid-19 meningkat di Melaka selepas Pilihan Raya Negeri (PRN) yang akan diadakan 20 November ini.

Ketua Menteri Melaka sementara itu menggesa parti-parti politik yang bertanding agar mematuhi peraturan dan garis panduan yang ditetapkan oleh Majlis Keselamatan Negara (MKN) dan Suruhanjaya Pilihan Raya (SPR), ia termasuk larangan berhimpun yang diumumkan Kementerian Kesihatan Malaysia (KKM) baru-baru ini.

“Saya juga sarankan semua parti politik yang bersedia untuk bertanding pada PRN, kita patuhilah prosedur operasi standard (SOP) yang ditetapkan,” katanya dipetik laporan BH selepas merasmikan Pintu Gerbang Little India di Jalan Bendahara hari ini.

Sulaiman yang juga Ahli Dewan Undangan Negeri (ADUN) UMNO berkata tidak mahu dipersalahkan sekiranya SOP dilanggar dan mengakibatkan kes baharu Covid-19 meningkat mendadak.

“Kita pun tidak mahu esok ada peningkatan jangkitan Covid-19 dan kita dituduh penyebab utama kepada berlakunya jangkitan jika (kes) naik mendadak,” katanya lagi.

Sebelum ini, Menteri Kesihatan, Khairy Jamaluddin Abu Bakar mengumumkan larangan aktiviti perhimpunan dan majlis sosial berkaitan pilihan raya bermula 25 Oktober hingga 27 November depan.

Larangan itu dibuat berdasarkan peruntukan di bawah subperaturan 10(1) Peraturan-Peraturan Pencegahan Dan Pengawalan Penyakit Berjangkit (Langkah-Langkah Di Dalam Kawasan Tempat Jangkitan) (Pelan Pemulihan Negara) 2021.

PRN Melaka diadakan susulan tumbangnya kerajaan negeri pimpinan UMNO setelah empat Ahli Dewan Undangan Negeri (ADUN), termasuk dua daripada parti itu, menarik sokongan terhadap Sulaiman.

Empat ADUN berkenaan ialah Datuk Seri Idris Haron (UMNO-Sungai Udang); Datuk Nor Azman Hassan (UMNO-Pantai Kundor); Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu-Teluk Mas).

Susulan itu Yang di-Pertua Negeri, Tun Mohd Ali Rustam membubarkan Dewan Undangan Negeri (DUN) bagi membolehkan mandat diberi semula kepada rakyat untuk memilih kerajaan baharu.


Perbicaraan cabul, luar tabii pendakwah selebriti bermula 18 April

Perbicaraan terhadap pendakwah selebriti, Syed Shah Iqmal Syed Mohammad Shaiful berhubung pertuduhan mencabul dan melakukan persetubuhan luar tabii terhadap seorang penuntut kolej swasta akan bermula pada 18 April ini.

Mahkamah Sesyen Petaling Jaya menetapkan perbicaraan tersebut selama 10 hari iaitu pada 18, 20, 21 dan 22 April dan disambung pada 25, 26, 27, 28, 29 April dan 17 Mei.

Hakim Jamaludin Mat itu mengumumkan tarikh perbicaraan tersebut hari ini selepas pendakwaan yang diwakili oleh Timbalan Pendakwa Raya Zamriah Zarifah Aris dan peguam Syed Amirul Syed Edros bagi pihak Syed Iqmal bersetuju dengan tarikh-tarikh berkenaan.

“Saya sudah sedia untuk dibicarakan meskipun akan mengambil masa yang panjang,” kata Syed atau dikenali Da’i Syed kepada media selepas selesai prosiding.

Syed Shah Iqmal, 26, bagaimanapun mengakui berasa takut dan berdebar namun berharap kes itu akan diselesaikan dengan cepat.

Semasa prosiding, pihak pendakwaan juga memaklumkan akan memanggil tujuh saksi pendakwaan termasuk pengadu memberi keterangan pada perbicaraan kelak.

Pada 19 Mac lalu, kes cabul yang dihadapi Syed Iqmal dibenar dipindahkan dari Mahkamah Majistret ke Mahkamah Sesyen untuk dibicarakan serentak.

Ketika didakwa di Mahkamah Sesyen pada 10 Disember tahun lalu, Syed Shah Iqmal mengaku tidak bersalah atas pertuduhan melakukan persetubuhan yang bertentangan dengan aturan tabii terhadap penuntut kolej swasta berusia 22 tahun.

Perbuatan itu didakwa dilakukan di sebuah rumah di Damansara Perdana antara pukul 3 pagi dan 4 pagi pada 17 Oktober tahun lalu dan pendakwaan dikemukakan mengikut Seksyen 377B Kanun Keseksaan.

Di Mahkamah Majistret pula, tertuduh didakwa menggunakan kekerasan jenayah terhadap mangsa sama dengan maksud hendak mencabul kehormatannya di tempat, waktu dan tarikh yang sama mengikut Seksyen 354 Kanun Keseksaan.